**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Νοεμβρίου 2019, ημέρα Πέμπτη και ώρα 10.10΄, στην Αίθουσα «Προέδρου Αθανασίου Κωνστ. Τσαλδάρη» (223), συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της εξέτασης του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2020» (4η συνεδρίαση).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Ιατρίδη Τσαμπίκα (Μίκα), Καλαφάτης Σταύρος, Καλογιάννης Στάυρος, Καρασμάνης Γεώργιος, Κατσαφάδος Κωνσταντίνος, Φόρτωμας Φίλιππος, Κοντογεώργος Κωνσταντίνος, Μακρή Ζωή (Ζέττα), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Φωτίου Θεανώ, Μαμουλάκης Χαράλαμπος (Χάρης), Τζούφη Μερόπη, Παπαδόπουλος Αθανάσιος, Συρμαλένιος Νικόλαος, Τσακαλώτος Ευκλείδης, Ξανθός Ανδρέας, Αρβανιτίδης Γεώργιος, Κατρίνης Μιχαήλ, Σκανδαλίδης Κωνσταντίνος, Καραθανασόπουλος Νικόλαος και Λαμπρούλης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την συνέχιση της εξέτασης του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2020». Είμαστε στην τέταρτη και τελευταία συνεδρίαση.

Το λόγο έχει ο Υπουργός Οικονομικών κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ολοκληρώνουμε σήμερα στην Επιτροπή Οικονομικών Υποθέσεων τη συζήτηση για τον Κρατικό Προϋπολογισμό για το οικονομικό έτος 2020, τον πρώτο προϋπολογισμό κυβέρνησης της Νέας Δημοκρατίας με Πρωθυπουργό τον Κυριάκο Μητσοτάκη. Ο Προϋπολογισμός καταρτίσθηκε σε συνθήκες εντεινόμενης προσπάθειας για την πλήρη κανονικοποίηση της οικονομίας και την ολόπλευρη ισχυροποίηση της Χώρας, σε καθεστώς ενισχυμένης εποπτείας.

Το εξωτερικό περιβάλλον της Χώρας χαρακτηρίζεται από αυξημένη αβεβαιότητα. Η περιοχή των Βαλκανίων παρουσιάζει εστίες αστάθειας, η Ανατολική Μεσόγειος διατρέχεται από κινδύνους που τείνουν να διαμορφώσουν μία χαοτική κατάσταση και η Ευρώπη διαπνέεται από γενικευμένη αμηχανία, που επιτείνεται από τη διαχείριση του Brexit, την κλιμάκωση των εμπορικών σχέσεων μεταξύ των μεγάλων οικονομιών, των προβλέψεων για ασθενέστερη οικονομική μεγέθυνση και την κατεύθυνση, αλλά και τις σχέσεις μεταξύ δημοσιονομικής και νομισματικής πολιτικής.

Μέσα σε αυτό το περιβάλλον, ο Προϋπολογισμός του 2020 υπηρετεί συγκεκριμένους οικονομικούς και κοινωνικούς στόχους, λαμβάνοντας υπόψη το ιδεολογικό και πολιτικό πλαίσιο της Νέας Δημοκρατίας, αυτό του κοινωνικού φιλελευθερισμού και της κοινωνικής οικονομίας της αγοράς, τις προγραμματικές δεσμεύσεις της Κυβέρνησης και τους περιορισμούς, εντός των οποίων λειτουργεί η Χώρα.

Συγκεκριμένα, ο Προϋπολογισμός αποτυπώνει την υλοποίηση προγραμματικών δεσμεύσεων της Κυβέρνησης, σε συνθήκες δημοσιονομικής πειθαρχίας, αποπνέει αισιοδοξία, αλλά δεν υπερβαίνει τα όρια του ρεαλισμού, επιδιώκει ισορροπία μεταξύ οικονομικής αποτελεσματικότητας και κοινωνικής δικαιοσύνης, ενσωματώνει πρωτοβουλίες ενίσχυσης τόσο της προσφοράς όσο και της ζήτησης της οικονομίας, είναι προσανατολισμένος στην υποβοήθηση της αναπτυξιακής διαδικασίας, μέσω κυρίως της ενίσχυσης των επενδύσεων.

Συμπερασματικά, πρόκειται για έναν προϋπολογισμό που αποδεικνύει ότι η ελληνική οικονομία προχωράει με σταθερό και ιεραρχημένο βηματισμό στο ανοδικό σπιράλ της κανονικοποίησης, της αύξησης των βαθμών ελευθερίας και της ισχυροποίησης της οικονομίας, της κοινωνίας και της Χώρας.

Κυρίες και κύριοι συνάδελφοι αναλυτικότερα. Πρώτον, ο κρατικός προϋπολογισμός αποτυπώνει την υλοποίηση των δραματικών δεσμεύσεών μας. Συγκρατείστε. Ήδη μέσα στους πρώτους 4 μήνες διακυβέρνησης ως Υπουργείο Οικονομικών καλύψαμε το σημαντικό δημοσιονομικό κενό για το 2019, ύψους 396 εκατ. ευρώ που άφησε παρακαταθήκη η προηγούμενη κυβέρνηση.

Δεύτερον, συμφωνήσαμε με τους θεσμούς χωρίς περιττά ναι και περιττά όχι. Για το δημοσιονομικό αποτέλεσμα του 2020, καλύπτοντας επιπλέον δημοσιονομικό κενό, σύμφωνα με τις υπηρεσίες του Γενικού Λογιστηρίου του Κράτους, άνω του 1 δισ. ευρώ, επιπλέον των 396 εκατ. ευρώ.

Τρίτον, προχωρήσαμε σε γενναία μόνιμη μείωση του Ε.Ν.Φ.Ι.Α., ισοσταθμικά κατά 22%.

Τέταρτον, βελτιώσαμε σημαντικά το πλαίσιο ρυθμίσεων οφειλών των πολιτών προς την εφορία, με αποτέλεσμα περίπου 600.000 πολίτες να αξιοποιούν τη νέα ρύθμιση.

Πέμπτον, απλοποιήσαμε τις διαδικασίες για την προστασία της πρώτης κατοικίας, προκειμένου περισσότεροι ιδιοκτήτες να ενταχτούν στην σχετική ρύθμιση.

Έκτο, παρατείνουμε το υφιστάμενο πλαίσιο προστασίας για ακόμη 4 μήνες παρά τις δεσμεύσεις που ανέλαβε η προηγούμενη κυβέρνηση για λήξη της προστασίας στις 31/12/2019.

Επιπλέον καταργήσαμε τους κεφαλαιακούς περιορισμούς που είχαν επιβληθεί το 2015 μετά την ανεύθυνη διαπραγμάτευση της τότε Κυβέρνησης.

Προχωρήσαμε εμβληματικά έργα που είχαν τελματώσει, όπως αυτό του Ελληνικού.

Προωθήσαμε αποκρατικοποιήσεις που επί μακρόν σέρνονταν, όπως είναι η πώληση ποσοστού του Διεθνούς Αερολιμένα Αθηνών, σύμφωνα και με τις δεσμεύσεις της προηγούμενης Κυβέρνησης.

Προχωρήσαμε και ολοκληρώσαμε προχθές την αποπληρωμή του ακριβού τμήματος των δανείων του ΔΝΤ, αυτό για το οποίο κάποιοι δεν πρόλαβαν, αλλά ούτε αίτημα δεν είχαν καταθέσει.

Δρομολογήσαμε σχέδιο συστημικής αντιμετώπισης του υψηλού αποθέματος μη εξυπηρετούμενων δανείων στα χαρτοφυλάκια των τραπεζών και νομοθετήσαμε ένα συνεκτικό και αποτελεσματικό νομοθετικό πλαίσιο για την αγορά τυχερών παιγνίων μέσω διαδικτύου, όταν κάποιοι άλλοι δεσμεύονταν αυτό να το καταθέσουν μέχρι το Δεκέμβριο του 2017. Συμπερασματικά προχωράμε μπροστά, γρήγορα και με ασφάλεια χωρίς αυταπάτες με σοβαρότητα, υπευθυνότητα και μετριοπάθεια και το βασικότερο με σχέδιο.

Ο Κρατικός Προϋπολογισμός αποπνέει αισιοδοξία, αλλά δεν υπερβαίνει τα όρια του ρεαλισμού. Αυτή την αισιοδοξία σε συνδυασμό με τον ρεαλισμό την μοιραζόμαστε με τους εταίρους, τους επενδυτές, τις αγορές, τους οίκους αξιολόγησης, αλλά πρωτίστως με τους Έλληνες πολίτες. Αυτό αποδεικνύεται από τη θετική 4η έκθεση ενισχυμένης εποπτείας της Ευρωπαϊκής Επιτροπής, της θετικότερης από τις μέχρι σήμερα τέσσερις εκθέσεις που έχουν εκπονηθεί. Αυτό αποδεικνύεται από τις επιτυχημένες, ως προς το επιτόκιο και την ποιότητα, εκδόσεις χρέους ομολόγων και εντόκων γραμματίων. Υπενθυμίζω ότι έγινε έκδοση πριν από περίπου ένα μήνα δεκαετούς ομολόγου με επιτόκιο 1,5%, όταν η αντίστοιχη έκδοση του Μαρτίου του 2019 ήταν με επιτόκιο 3,9%.

Αυτό αποδεικνύεται από τις αναβαθμίσεις των οίκων αξιολόγησης.

Αυτό αποδεικνύεται από τη σημαντική βελτίωση του δείκτη οικονομικού κλίματος και καταναλωτικής εμπιστοσύνης.

Συμπερασματικά, η Ελλάδα βήμα βήμα επιστρέφει στην κανονικότητα και αυτό αναγνωρίζεται.

Τρίτη παρατήρηση. Ο Κρατικός Προϋπολογισμός επιδιώκει και εν πολλοίς επιτυγχάνει μια καλή ισορροπία μεταξύ οικονομικής αποτελεσματικότητας και κοινωνικής δικαιοσύνης. Η Κυβέρνηση και το οικονομικό επιτελείο στέλνουν ένα ξεκάθαρο μήνυμα σε όλους τους πολίτες. Πλέον σχεδιάζονται και εφαρμόζονται πολιτικές όχι ταξικές, αλλά αυτές που απευθύνονται σε όλες τις Ελληνίδες και σε όλους τους Έλληνες. Μειώνονται φόροι, που ανακουφίζουν όλα τα νοικοκυριά και όλες τις επιχειρήσεις, χωρίς να διαταράσσεται η δημοσιονομική πειθαρχία της Χώρας και ο όποιος διαθέσιμος δημοσιονομικός χώρος αξιοποιείται επ΄ωφελεία κυρίως των χαμηλότερων εισοδηματικών στρωμάτων και της μεσαίας τάξης.

Σε αυτό το σημείο ορισμένες επισημάνσεις, επειδή πολλά ακούγονται και πολλά γράφονται. Η οικονομική επιστήμη δεν έχει καταλήξει σε έναν ορισμό με εισοδηματικά και περιουσιακά κριτήρια για τον όρο μεσαία τάξη. Αν θέλουμε να προσδιορίσουμε ποσοτικά, στο βαθμό που αυτό είναι δυνατό, το περιεχόμενο του όρου μεσαία τάξη, μπορούμε να λάβουμε ενδεικτικά υπόψη μας την προσέγγιση του ΟΟΣΑ. Σύμφωνα με αυτή στην Ελλάδα ως μεσαία τάξη χαρακτηρίζονται τα νοικοκυριά με ένα άτομο που εισοδηματικά κινούνται μεταξύ 6.294 και 16.783 ευρώ, με δύο άτομα μεταξύ 8.901 και 23.735 ευρώ και με τρία άτομα, μεταξύ 10.901 και 29.069 ευρώ.

Η έννοια όμως της μεσαίας τάξης διαφέρει σημαντικά από την έννοια του μέσου εισοδήματος, καθώς η πρώτη, η μεσαία τάξη, διαμορφώνεται και από άλλους περιουσιακούς και κοινωνικούς παράγοντες. Ενδεικτικά θα σας πω εκτός του πεδίου της οικονομίας ότι η μεσαία τάξη θέλει και ασφάλεια και την ασφάλεια εξασφαλίζει αυτή η Κυβέρνηση.

Ας αξιοποιήσουμε τουλάχιστον τα διαθέσιμα στατιστικά στοιχεία για το μέσο ή διάμεσο εισόδημα, αφού αυτά χρησιμοποιούνται παγκοσμίως για τη χάραξη φορολογικής πολιτικής, δηλαδή, τι έχουν δηλώσει οι ίδιοι οι πολίτες. Σύμφωνα με το τελευταίο δημοσιευμένο ετήσιο στατιστικό δελτίο της ΑΑΔΕ με βάση τις φορολογικές δηλώσεις του 2018 για τα εισοδήματα του 2017, το 52% των φορολογικών δηλώσεων είχαν δηλωθέν οικογενειακό εισόδημα κάτω των 8.000 ευρώ και το 83% κάτω των 20.000 ευρώ. Στα νοικοκυριά με δύο τέκνα περίπου το 52% των φορολογικών δηλώσεων που υποβλήθηκαν είχαν δηλωθέν οικογενειακό εισόδημα κάτω από 15.000 ευρώ. Σύμφωνα μάλιστα με την τελευταία έρευνα εισοδήματος και συνθηκών διαβίωσης των νοικοκυριών του έτους 2018 της ΕΛΣΤΑΤ, για τα εισοδήματα του 2017 το μέσο ετήσιο διαθέσιμο εισόδημα των νοικοκυριών εκτιμήθηκε στις 15.556 ευρώ, ενώ το ατομικό στα 7.863 ευρώ.

Εν κατακλείδι κάνω έκκληση η πολιτική και ο δημόσιος πολιτικός λόγος στη Χώρα μας να στηρίζονται σε επίσημα δεδομένα και όχι σε αυθαίρετες προσεγγίσεις πλειοδοσίας, οι οποίες μόνο σύγχυση προκαλούν.

Συμπέρασμα. Τα μεσαία εισοδήματα, μέσα στην κρίση, κυρίως τα τελευταία τέσσερα χρόνια, συρρικνώθηκαν δραματικά. Στόχος της Ν.Δ., είναι, αυτά τα εισοδήματα, να τα ενισχύσει, να τα φτάσει εκεί που ήταν τα προηγούμενα χρόνια και αυτό πράττει με την συνολικά ασκούμενη ιεραρχημένη οικονομική πολιτική της. Η οικονομική πολιτική δεν είναι μόνο ο φόρος εισοδήματος φυσικών προσώπων, θα μιλήσουμε και γι' αυτό, αλλά είναι η συνολικά ασκούμενη οικονομική πολιτική, βοηθώντας, μέσα από αυτή την οικονομική πολιτική, το 89% κυρίως της κοινωνίας, δηλαδή, τα χαμηλότερα και τα μεσαία εισοδηματικά στρώματα. Και αναγνωρίζουμε, όλες και όλοι, ότι εξαγγελίες της μοιρασιάς ανύπαρκτων χρημάτων, δεν πρόκειται ούτε να κάνουμε ούτε να υποσχεθούμε. Για μας, προέχει η στήριξη των νέων ανθρώπων και η ισχυροποίηση της οικονομίας και της Χώρας.

Αποδείξεις αυτών που λέω. Πρώτη απόδειξη, η μείωση του ΕΝΦΙΑ. Η κυβερνητική πρωτοβουλία, αποδεδειγμένα, έδωσε πολλά στους πολλούς, κυρίως, όμως, στους οικονομικά ασθενέστερους και στη μεσαία τάξη. Η μείωση που είδαν 7,2 εκατ. πολίτες, με ακίνητη περιουσία από 1 έως 500.000 ευρώ, αποτέλεσε το 86% της συνολικής ελάφρυνσης. Όσοι δε έχουν ακίνητη περιουσία μέχρι 200.000 ευρώ, ωφελήθηκαν το 67% της συνολικής ελάφρυνσης. Μελέτη δε του Συμβουλίου Οικονομικών Εμπειρογνωμόνων, εκτιμά, ότι η μείωση του ΕΝΦΙΑ, οδήγησε σε πολύ μεγαλύτερη ποσοστιαία αύξηση στο μέσο εισόδημα του φτωχότερου 10% του πληθυσμού, συνεισφέροντας και στη μείωση των οικονομικών ανισοτήτων.

Δεύτερη απόδειξη, το φορολογικό νομοσχέδιο που κατατέθηκε χθες και θα ξεκινήσουμε να συζητάμε σήμερα. Η μείωση του φόρου φυσικών προσώπων για τα χαμηλότερα εισοδήματα. (Είχαμε πει το 22% θα πάει στο 9% μέχρι 10.000 ευρώ και αυτό ακριβώς πράξαμε, απόλυτη συνέπεια στις προεκλογικές δεσμεύσεις). Η μείωση της φορολογίας για όλα τα νομικά πρόσωπα, άρα και για τις πολύ μικρές, τις μικρές και μεσαίες επιχειρήσεις. Η μείωση των ασφαλιστικών εισφορών μέσα στο 2020 για τους εργαζόμενους. Η καθιέρωση χαμηλού φορολογικού συντελεστή για τα αγροτικά συνεταιριστικά σχήματα. Η παροχή φορολογικών κινήτρων στις επιχειρήσεις για τη διανομή μετοχών στους εργαζομένους και για παροχές σε είδος, όπως είναι η χορήγηση κάρτας μεταφοράς για τις αστικές μετακινήσεις. Η μείωση του Φ.Π.Α για τα βρεφικά είδη. Η χορήγηση επιδόματος για κάθε παιδί που θα γεννηθεί από το νέο έτος. Η απαλλαγή από την εισφορά αλληλεγγύης όλων των ΑμεΑ, με ποσοστό αναπηρίας άνω του 80%. Οι στοχευμένες δράσεις για την οικοδομική δραστηριότητα βελτιώνουν το διαθέσιμο εισόδημα των πολιτών, κυρίως της μεσαίας τάξης.

Τρίτη απόδειξη. Η αύξηση επιδόματος θέρμανσης στα 68 εκατομμύρια ευρώ και η εμπροσθοβαρής καταβολή του, ευνοούν τα χαμηλότερα εισοδηματικά στρώματα.

Τέταρτη απόδειξη. Οι πρωτοβουλίες διεύρυνσης της φορολογικής βάσης, ως αναγκαία συνθήκη για να μειωθούν περαιτέρω τα φορολογικά βάρη στους πολίτες που είναι συνεπείς στις υποχρεώσεις τους. Τέταρτη απόδειξη του πώς αποδεικνύουμε, ότι βοηθάμε την μεσαία τάξη, τα μεσαία εισοδήματα και τα χαμηλότερα εισοδήματα. Αυτό θα επιδιωχθεί να γίνει κυρίως με τρεις τρόπους. Ο πρώτος τρόπος είναι με την ενίσχυση των ηλεκτρονικών συναλλαγών, που είναι αποδεδειγμένα, το πιο αποτελεσματικό μέτρο προς αυτή την κατεύθυνση, για να διευρύνεις τη φορολογική βάση και για να μην μειώσεις το αφορολόγητο, όπως το μείωσε η προηγούμενη Κυβέρνηση.

Δεύτερος τρόπος, η αναπροσαρμογή των αντικειμενικών αξιών, με βάση τις πραγματικές αξίες, η οποία θα συμβάλει στην αύξηση της εισπραξιμότητας σε ιδιοκτησίες συγκεκριμένων περιοχών της Χώρας, που τώρα το επίπεδο των αντικειμενικών αξιών είναι αρκετά χαμηλότερο έναντι της εμπορικής αξίας, καθώς και σε περιοχές της Χώρας με πολύ υψηλή αξία ακινήτων, που ως τώρα δεν λαμβάνονταν υπόψη. Στόχος μας είναι μέσα από αυτές τις αλλαγές, να καταστεί η φορολόγηση στην ακίνητη περιουσία πιο αποτελεσματική και κοινωνικά πιο δίκαιη. Ο τρίτος τρόπος είναι η ενίσχυση των ελέγχων σε πλατφόρμες βραχυχρόνιας μίσθωσης ακινήτων, η οποία εκτιμάται ότι θα συμβάλει θετικά στην αύξηση των φορολογικών εσόδων.

Η πέμπτη απόδειξη του πως εννοούμε εμείς την κοινωνική δικαιοσύνη και τη στήριξη όλης της κοινωνίας χωρίς ταξικό πρόσημο, είναι η αξιοποίηση του δημοσιονομικού χώρου που προέκυψε μετά τον Ιούλιο του 2019, αφού καλύφθηκε το δημοσιονομικό κενό που είχε αφήσει η προηγούμενη Κυβέρνηση. Υπενθυμίζω, ότι η προηγούμενη Κυβέρνηση στις πρωτοβουλίες που ανέλαβε το Μάιο 2019, δημόσια υποστήριξε ότι δεν υπάρχει δημοσιονομικός χώρος για καμία άλλη παρέμβαση, ότι είχε εξαντληθεί όλος ο δημοσιονομικός χώρος.

Επαναλαμβάνω, ότι η παρούσα πολιτική ηγεσία του Υπουργείου Οικονομικών παρέλαβε από τις υπηρεσίες του Γενικού Λογιστηρίου του Κράτους, δημοσιονομικό κενό 396 εκατ. ευρώ για το 2019, αλλά το αφήνουμε στην άκρη. Η προηγούμενη Κυβέρνηση είπε, ότι δεν υπήρχε δημοσιονομικό περιθώριο, έκτοτε όμως δημιουργήθηκε. Για να δούμε, πού πήγε και πώς πήγε. Μειώθηκε ο ΕΝΦΙΑ με πρόσθετο μόνιμο δημόσιο κόστος 205 εκατ. ευρώ. Ο στόχος της Κυβέρνησης είναι τα μεσαία και χαμηλότερα εισοδηματικά στρώματα της κοινωνίας. Συγκρατήστε, τι στόχο έχει η κάθε πρωτοβουλία, για να διαπιστώσετε ότι εδώ υπάρχει σχέδιο. Εκεί που δεν υπήρχε δημοσιονομικός χώρος, έχουμε επιπλέον 205 εκατ. ευρώ ΕΝΦΙΑ.

Καταβάλλεται εμπροσθοβαρώς αυξημένο επίδομα θέρμανσης, με κόστος 68 εκατ. ευρώ. Εδώ, ο στόχος είναι τα χαμηλότερα εισοδηματικά στρώματα. Μειώθηκε η προκαταβολή φόρου για τα νομικά πρόσωπα, κατά 5%. Το κόστος 138 εκατ. ευρώ και ο στόχος είναι οι επιχειρήσεις. Το υπερπλεόνασμα πάει σε όλη την κοινωνία, στα χαμηλά στρώματα, την μεσαία τάξη και τις επιχειρήσεις. Καλύφθηκαν δαπάνες προμήθειας καυσίμων του Υπουργείου Εθνικής Άμυνας, επιχορηγήθηκαν τα νοσοκομεία για αντιμετώπιση δαπανών άμεσου χαρακτήρα. Επιχορηγήθηκε ο ΟΑΣΘ - που θα είχε λυθεί το θέμα - για λειτουργικές δαπάνες και κάλυψη ληξιπρόθεσμων δαπανών. Το κόστος αυτών 61 εκατ. ευρώ και στόχος η ασφάλεια και η καθημερινότητα του πολίτη.

Μέχρι σήμερα δημιουργήθηκε από τη σημερινή Κυβέρνηση επιπλέον δημοσιονομικός χώρος περίπου 500 εκατ. ευρώ και διανεμήθηκε από τη σημερινή Κυβέρνηση με τα χαρακτηριστικά που σας είπα, δηλαδή χαμηλότερα εισοδηματικά στρώματα, μεσαία τάξη, επιχειρήσεις, ασφάλεια, καθημερινότητα των πολιτών. Ακολουθεί η κάλυψη καθολικής ταχυδρομικής υπηρεσίας των ΕΛΤΑ, κόστους 15 εκατ. ευρώ και εξόφληση παλαιών οφειλών υπηρεσιών κοινωνικής ωφέλειας της Δ.Ε.Η., με σκοπό τη διάσωση του Οργανισμού που παρέδωσε η προηγούμενη Κυβέρνηση, κόστους άνω των 150 εκατ. ευρώ.

Με αυτό τον τρόπο, θα έχουν δαπανηθεί περισσότερα από 637 εκατ. ευρώ, εκτός του ποσού που θα χορηγηθεί τις προσεχείς εβδομάδες σε ευαίσθητες κοινωνικές ομάδες, καθώς και του μαξιλαριού ασφαλείας για την επίτευξη του δημοσιονομικού στόχου για το 2019. Η σημερινή Κυβέρνηση αποδεικνύει με πράξεις, πως ενισχύει την κοινωνική δικαιοσύνη και συνοχή και πώς βοηθάει την μεσαία τάξη.

Τέταρτος άξονας, ο Προϋπολογισμός εμπεριέχει πολιτικές υλοποίησης ρεαλιστικών στόχων, όπως είναι οι εξής. Ο πρώτος στόχος είναι η επίτευξη ρυθμού οικονομικής μεγέθυνσης 2% για το 2019 και 2,8% για το 2020. Η επίδοση της ελληνικής οικονομίας κατά το β΄ εξάμηνο του τρέχοντος έτους, εκτιμάται ότι θα είναι υψηλότερη από το α΄ εξάμηνο του 2019, ειδικά λαμβάνοντας υπόψη το πώς σέρνονταν η ελληνική οικονομία το α΄ τρίμηνο του 2019, όπως επιβεβαιώνει και η έκθεση ενισχυμένης εποπτείας της Ευρωπαϊκής Επιτροπής, μόλις 1%. Η ανάπτυξη το 2020, θα είναι υψηλότερη από το 2019, σύμφωνα με τις εκτιμήσεις της Ευρωπαϊκής επιτροπής θα είναι διπλάσια του μέσου ευρωπαϊκού όρου.

Με όλα τα συστατικά της μεγέθυνσης, δηλαδή την κατανάλωση, τις εξαγωγές, αλλά κυρίως τις επενδύσεις, να εμφανίζουν θετικό πρόσημο.

Εδώ θα ήθελα να επιμείνω λίγο, όπως έκανε και ο Υφυπουργός Οικονομικών, ο κ. Σκυλακάκης. Ο Προϋπολογισμός θέτει τη βάση για να αντιμετωπιστεί το μεγάλο πρόβλημα της ελληνικής οικονομίας των τελευταίων ετών, δηλαδή το επενδυτικό κενό.

Το επενδυτικό κενό είναι αποτέλεσμα τριών ουσιαστικά παραγόντων. Της συρρίκνωσης του όγκου των επενδύσεων στην πρώτη φάση της κρίσης, της απότομης χειροτέρεψης των επιχειρηματικών προσδοκιών και των συνθηκών ρευστότητας το 2015 και της μη αναμενόμενης, εκ νέου, συρρίκνωσης των επενδύσεων το 2018.

Η παρατηρούμενη αποεπένδυση, συνέβαλε στην επιδείνωση της παραγωγικότητας, τόσο του κεφαλαίου όσο και της εργασίας, καθώς και στη συρρίκνωση της ολικής παραγωγικότητας. Η μείωση του δυνητικού προϊόντος, σε συνδυασμό με την συρρίκνωση του πραγματικού Α.Ε.Π. την ίδια περίοδο, οδήγησαν στη διόγκωση του ήδη αρνητικού παραγωγικού κενού.

Έκτοτε, το παραγωγικό κενό παρέμεινε σε υψηλά αρνητικά επίπεδα σε σχέση με το προ κρίσεως επίπεδο αν και αποκλιμακούμενο.

Για τα έτη 2019 και 2020, προβλέπεται ότι θα ανακοπεί η έντονα καθοδική πορεία του δυνητικού Α.Ε.Π., κυρίως λόγω της θετικής συνεισφοράς της ολικής παραγωγικότητας των συντελεστών παραγωγής. Αυτό για το 2019 και 2020.

Μεσομακροπρόθεσμα, η πλήρης αξιοποίηση των διαθέσιμων συντελεστών παραγωγής και η αναπλήρωση κατά την περίοδο της κρίσης αποθέματος κεφαλαίου της Χώρας, θα αποτελέσουν τα κλειδιά για τη μετάβαση της ελληνικής οικονομίας σε υψηλότερη καμπύλη παραγωγικών δυνατοτήτων.

Ο μεσομακροπρόθεσμος στόχος της νέας πολιτικής στόχευσης, είναι οι επενδύσεις ως ποσοστό του Α.Ε.Π. να πλησιάσουν σταδιακά, το συντομότερο όμως δυνατόν, τα επίπεδα προ της κρίσης.

Δεύτερος στόχος. Η επίτευξη πρωτογενούς πλεονάσματος 3,5% του Α.Ε.Π. για το 2019 και το 2020. Στόχους με τους οποίους συμφώνησε η προηγούμενη Κυβέρνηση, αλλά οι οποίοι δεν θα επιτυγχάνονταν, όπως αποδεικνύεται από την προηγούμενη έκθεση της Ευρωπαϊκής Επιτροπής, την έκθεση της Τράπεζας της Ελλάδος και τα στοιχεία που ανέφερα του Γενικού Λογιστηρίου του Κράτους.

Ξέρετε, ότι τις εκτιμήσεις της Τράπεζας της Ελλάδος, δεν τις κάνει ο διοικητής. Τις κάνουν στελέχη. Και τα στελέχη, κ. Τσακαλώτο, εσείς ειδικά, τα ξέρετε πολύ καλά.

Επαναλαμβάνω, τις εκθέσεις τις κάνουν στελέχη. Δεν τις κάνει ούτε ο διοικητής ούτε ο Υπουργός. Εγώ επικαλούμαι τα στοιχεία του Γενικού Λογιστηρίου του Κράτους, τους εξαιρετικούς δημόσιους λειτουργούς και τα στελέχη της Τράπεζας της Ελλάδος.

Άλλωστε, ήταν εμφανής η σημαντική υστέρηση εσόδων πριν τις εκλογές. Όμως, η αλλαγή του κλίματος στην οικονομία μετά τις εκλογές και η πειθαρχημένη εκτέλεση του προϋπολογισμού στο σκέλος των δαπανών και για όποιους αμφισβητούν την αλλαγή του κλίματος μετά τις αλλαγές, τους παραπέμπω στις δηλώσεις φορέων, στις δηλώσεις αξιωματούχων της Ευρωπαϊκής Επιτροπής και το πιο απλό, στην τελευταία έκθεση της Ευρωπαϊκής Επιτροπής, που λέει ακριβώς για το τι έγινε το πρώτο τρίμηνο του 2019 στην ανάπτυξη. Η βελτίωση της φορολογικής συμμόρφωσης, συνέβαλε στην επίτευξη του δημοσιονομικού στόχου για το 2019 και πάμε στο 2020 όπου η αύξηση του ρυθμού μεγέθους της οικονομίας, η πλήρης άρση των κεφαλαιακών περιορισμών και ξέρω, κάποιοι δεν πρόλαβαν, η δημοσιονομική πειθαρχία των φορέων της γενικής κυβέρνησης, η υιοθέτηση ρεαλιστικών οροφών δαπανών, η αξιολόγηση δημόσιων δαπανών, η ενίσχυση των ηλεκτρονικών συναλλαγών, τα αυξημένα έσοδα από την ρύθμιση της αγοράς τυχερών παιγνίων, η προώθηση συντάξεων δημόσιου και ιδιωτικού τομέα και το αποτέλεσμα από την υλοποίηση του νέου πλαισίου ρυθμίσεων οφειλών στην εφορία, δημιούργησαν τον αναγκαίο δημοσιονομικό χώρο για περαιτέρω μειώσεις φόρων το 2020. Προσέξτε, βρήκαμε δημοσιονομικό κενό από την προηγούμενη Κυβέρνηση, για το 2020, 1 δισ., το καλύψαμε και βρήκαμε και δημοσιονομικό χώρο 1,2 δισ. ευρώ, για να κάνουμε πρόσθετες παρεμβάσεις, συμφωνημένες με τους θεσμούς και με επίτευξη του δημοσιονομικού στόχου 3,5%.

Τρίτος στόχος. Η ενίσχυση της σταθερότητας του τραπεζικού συστήματος. Το σχέδιο «Ηρακλής», έχει ήδη αποσταλεί στις αρμόδιες ευρωπαϊκές αρχές, για επίσημη γνωμοδότηση. Οι θετικές προοπτικές της ελληνικής οικονομίας μετά την αλλαγή κυβέρνησης έχουν μειώσει το κόστος δανεισμού, με αποτέλεσμα η πρόσβαση των τραπεζών στις αγορές κεφαλαίου σταδιακά να αποκαθίσταται, καταθέσεις να επιστρέφουν στο τραπεζικό σύστημα και η πιστοληπτική ικανότητα εταιρειών και νοικοκυριών να βελτιώνεται.

Τέταρτος στόχος. Η ενίσχυση της ρευστότητας στην πραγματική οικονομία. Το άκουσα αυτό για το επιτελικό κράτος, κάποια στιγμή θα μπορούσαμε να μιλήσουμε για συνεργάτες υπουργών που διορίστηκαν δύο μέρες μετά τις εκλογές. Η ενίσχυση της ρευστότητας με στοιχεία και εκτός κανόνων. Η ενίσχυση της ρευστότητας στην πραγματική οικονομία. Αυτή μπορεί να επιτευχθεί, μέσω της εμπροσθοβαρούς αξιοποίησης των διαθέσιμων ευρωπαϊκών χρηματοδοτικών εργαλείων, που επί μακρόν λιμνάζουν, της εκτέλεσης του Προγράμματος Δημοσίων Επενδύσεων που επί τετραετία υπόεκτελούνταν, της μείωσης των ληξιπρόθεσμων οφειλών του δημοσίου που παραμένουν, δυστυχώς, σταθερά υψηλές. Εδώ, υπάρχουν διαρθρωτικά προβλήματα που πράγματι είχε να αντιμετωπίσει και η προηγούμενη Κυβέρνηση και η σημερινή. Τη σταδιακή τόνωση πιστωτικής επέκτασης μετά την συρρίκνωση των προηγούμενων ετών.

Πέμπτος στόχος. Η βελτίωση της δυνατότητας αποπληρωμής του δημοσίου χρέους. Οι χρηματοδοτικές ανάγκες του τρέχοντος έτους, καλύφθηκαν εξολοκλήρου από τέσσερις, για πρώτη φορά από το 2010, επιτυχημένες εκδόσεις ομολόγων, οι οποίες εμπλούτισαν την καμπύλη δανεισμού τίτλων του Ελληνικού Δημοσίου. Δύο από την προηγούμενη Κυβέρνηση και δύο από την σημερινή, με όλο και χαμηλότερο κόστος δανεισμού. Τέσσερις εκδόσεις μέσα στο 2010. Εντυπωσιακή ήταν η πορεία διαπραγμάτευσης των ελληνικών ομολόγων στην δευτερογενή αγορά, όχι στις εκδόσεις, έχοντας άμεσο θετικό αντίκτυπο στο κόστος δανεισμού των επιχειρήσεων και των πιστωτικών ιδρυμάτων. Το χαμηλό κόστος δανεισμού της Χώρας μετακυλίεται και είναι ιδιαίτερα θετικό για τις επιχειρήσεις και τα πιστωτικά ιδρύματα επ’ ωφελεία των πολιτών.

Δεδομένων των υψηλών ταμειακών διαθεσίμων του Ελληνικού Δημοσίου που άφησε η προηγουμένη Κυβέρνηση, άσχετα από τον τρόπο που δημιουργήθηκαν, εμείς διαφωνήσαμε και διαφωνούμε με τον τρόπο που δημιουργήθηκαν, τα οποία θα διατηρηθούν σε υψηλά επίπεδα έως την επίτευξη επενδυτικής βαθμίδας, καθώς και οι σχετικά περιορισμένες χρηματοδοτικές ανάγκες για το 2020, έχει ως αποτέλεσμα η δανειακή στρατηγική για το επόμενο έτος να είναι συγκρατημένη, συνεκτική και στοχευμένη στην περαιτέρω βελτίωση της εμπιστοσύνης της επενδυτικής κοινότητας. Η στόχευση της δανειακής στρατηγικής θα είναι η διασφάλιση της συνεχούς εκδοτικής παρουσίας του δημοσίου στις διεθνείς αγορές κεφαλαίου, αλλά με συγκεκριμένη στόχευση, η παροχή εκδόσεων υψηλής ρευστότητας για τη διατήρηση μιας αξιόπιστης καμπύλης αποδόσεων, η περαιτέρω μείωση του περιθωρίου δανεισμού και η περαιτέρω ενίσχυση της εμπιστοσύνης των διεθνών οίκων αξιολόγησης και της διεθνούς επενδυτικής κοινότητας.

Κυρίες και κύριοι συνάδελφοι, συμπερασματικά, ο Κρατικός Προϋπολογισμός καταδεικνύει, ότι η οικονομία της Χώρας έχει θετική δυναμική. Δυναμική η οποία σταθεροποιείται και βελτιώνεται. Μετά από μακροχρόνια περιπέτεια, λόγω σφαλμάτων, ημών και άλλων, φαίνεται να βγαίνει στο ξέφωτο. Γνωρίζουμε, ότι μαγικές συνταγές για οριστικές λύσεις δεν υφίστανται. Γνωρίζουμε, ότι οι αβεβαιότητες εξακολουθούν να υπάρχουν. Γνωρίζουμε, ότι οι κίνδυνοι παραμονεύουν. Γι' αυτό, δεν θριαμβολογούμε. Το εθνικό καθήκον επιβάλλει να κρατήσουμε το τιμόνι του σκάφους γερά και χωρίς ταλάντευση, για να ολοκληρώσουμε μια βασική, δύσκολη στροφή. Και θα το πράξουμε, χωρίς προσωπικούς και κομματικούς υπολογισμούς, χωρίς λαϊκισμούς, χωρίς αυταπάτες και πολύ σημαντικό, χωρίς ελιτισμούς, με τους πολλούς και για τους πολλούς. Φρονώ, ότι όλες και όλοι κατανοούμε ότι, ο στόχος για ολόπλευρη ισχυροποίηση της Χώρας στην ευρωπαϊκή και παγκόσμια σκηνή, επιβάλλει πολιτικές και κοινωνικές συγκλίσεις, δημιουργικές συνθέσεις, εθνικό σχέδιο και σκληρή δουλειά από όλους. Επιτάσσει πατριωτική συνείδηση, σύνεση, συναίνεση και ρεαλισμό. Απαιτεί πολιτική και κοινωνική σταθερότητα, ασφάλεια και αίσθημα δικαιοσύνης. Μόνον έτσι θα διαμορφώσουμε το νέο, σύγχρονο, βιώσιμο, εγχώριο ολιστικό υπόδειγμα. Υπόδειγμα που μπορεί να οδηγήσει την οικονομία και την κοινωνία σε έναν ενάρετο κύκλο ευημερίας, για όλους τους πολίτες, σε μια ισχυρή και διεθνώς αξιοπρεπή Ελλάδα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Υπουργό. Θα ήθελα, για μια ακόμα φορά να υπενθυμίσω στους Εισηγητές, Γενικούς και Ειδικούς, να δώσουν τις εισηγήσεις τους σε ηλεκτρονική μορφή στη Γραμματεία της Επιτροπής μας, γιατί θα πρέπει να ετοιμαστεί η σχετική Έκθεση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε μου επιτρέπετε; Προσπαθούμε να κάνουμε ένα σχεδιασμό με την Επιτροπή Οικονομικών Υποθέσεων και με τη Βουλή και έναν προγραμματισμό των επόμενων τριών εβδομάδων. Έχουμε το φορολογικό νομοσχέδιο, έχουμε τον προϋπολογισμό, που προσπαθούμε να ψηφισθεί το ταχύτερο δυνατόν και γιατί οι υπηρεσίες του Γενικού Λογιστηρίου του Κράτους πρέπει να προχωρήσουν σε πληρωμές, έγκαιρα και έχουμε ένα σχέδιο, όπως σας είπα στην ομιλία μου, τον ΗΡΑΚΛΗ που περιμένουμε την γνωμοδότηση της Ευρωπαϊκής Κεντρικής Τράπεζας. Θα προσπαθήσουμε συνεπώς, αυτά τα τρία νομοθετήματα να τα ολοκληρώσουμε στις επόμενες τρεις εβδομάδες, σε συνεννόηση με τον Πρόεδρο, με το Προεδρείο και με εσάς.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε για την ενημέρωση, κύριε Υπουργέ. Το λόγο έχει ο κ. Ξανθός.

**ΑΝΔΡΕΑΣ ΞΑΝΘΟΣ:** Ευχαριστώ κύριε Πρόεδρε.

Νομίζω, ότι η συζήτηση για τον προϋπολογισμό του 2020, κατά την άποψή μου, αναδεικνύει ότι έχουμε μία ακόμα περίπτωση αναίρεσης του βασικού προεκλογικού πολιτικού αφηγήματος της Νέας Δημοκρατίας. Μετά τις Πρέσπες, μετά το προσφυγικό, μετά την αξιοκρατία και την επιλογή θέσεων ευθύνης στο κράτος και στο δημόσιο κ.λπ., νομίζω ότι είναι πολύ χαρακτηριστική η περίπτωση αυτών των ημερών με τις διοικήσεις των νοσοκομείων, η συζήτηση για τον προϋπολογισμό αναιρεί το βασικό πολιτικό προεκλογικό αφήγημα της Νέας Δημοκρατίας. Από ό,τι προκύπτει, λοιπόν και από τη δομή και από τα μεγέθη του προϋπολογισμού, ο ΣΥΡΙΖΑ δεν κατέστρεψε την οικονομία, δεν άφησε καμένη γη, δεν διέλυσε το κοινωνικό κράτος, δεν αποδιοργάνωσε στο σύστημα υγείας, δεν εξόντωσε την μεσαία τάξη, δεν μπλόκαρε τις μεταρρυθμίσεις, διότι αν είχαν συμβεί όλα αυτά, κάτι σοβαρό και αποτελεσματικό θα είχε βρει η Κυβέρνηση να κάνει και να προβλέψει στον προϋπολογισμό για να αντιστρέψει την κατάσταση. Για παράδειγμα, θα έχει μείωση κάποιους από τους 29 άδικους φόρους του ΣΥΡΙΖΑ ή θα είχε κόψει τα αντιαναπτυξιακά επιδόματα που συντηρούν τη φτώχεια ή θα είχε γίνει μια σοβαρή επένδυση στο κοινωνικό κράτος, στη δημόσια παιδεία, στη δημόσια υγεία κ.λπ. ή θα υπήρχε μια σοβαρή δέσμη μεταρρυθμίσεων στο σύστημα υγείας. Επειδή, τίποτα από αυτά δεν συμβαίνει είναι σαφές ότι όλο αυτό το αφήγημα κατά την άποψή μου καταρρέει.

Το δημοσιονομικό περιθώριο δίνεται κατά προτεραιότητα στη μεγάλη επιχειρηματικότητα και όχι προφανώς στα μεσαία και χαμηλά στρώματα, των οποίων η αγοραστική δύναμη δεν προβλέπεται να ενισχυθεί, άρα δεν θα αυξηθεί η ιδιωτική κατανάλωση, άρα και η προσδοκώμενη αύξηση, ενδεχομένως, του Α.Ε.Π. δεν θα επιβεβαιωθεί. Νομίζω, λοιπόν, ότι είναι ένας προϋπολογισμός συμβατός με τη βασική νεοφιλελεύθερη λογική της Νέας Δημοκρατίας, αναδιανομή υπέρ των ολίγων, συρρίκνωση δικαιωμάτων και ιδιαίτερα των εργασιακών δικαιωμάτων, συμπίεση του κοινωνικού κράτους. Δεν είναι ούτε αναπτυξιακός και εννοείτε δεν είναι κοινωνικός και νομίζω ότι αυτό ήταν ακριβώς το αίτημα της κοινωνίας στη φάση μετά το μνημόνιο, να εγγυηθούμε με ασφαλή τρόπο και με προβλέψιμο τρόπο και σε βάθος χρόνου το πρόταγμα της δίκαιης και βιώσιμης ανάπτυξης. Αυτό δεν προκύπτει, αυτό που προκύπτει είναι διεύρυνση κοινωνικών και οικονομικών ανισοτήτων και νομίζω ότι αυτό είναι το πολιτικό σχέδιο, το οποίο υλοποιεί η Νέα Δημοκρατία.

Θα ήθελα να μου επιτρέψετε να κάνω δύο αναφορές στο πεδίο της υγείας. Στο πεδίο της υγείας, λοιπόν, η εικόνα από τα βασικά μεγέθη του προϋπολογισμού, θα έχουμε τη δυνατότητα και στην Ολομέλεια να πούμε περισσότερα, είναι ότι έχουμε μια σταθεροποιημένη εικόνα των ορίων δαπανών και σε κάποιες περιπτώσεις, όπως στις λειτουργικές δαπάνες του ΕΣΥ και στον προϋπολογισμό του ΕΟΠΥΥ υπάρχει αυξητική τάση, η οποία προκύπτει ακριβώς από το μηχανισμό που θεσμοθετήσαμε εμείς στην τέταρτη αξιολόγηση, που προβλέπει ότι τα αριθμητικά όρια των κλειστών προϋπολογισμών μέχρι το 2022 θα αναπροσαρμόζονται κάθε χρόνο με βάση την προβλεπόμενη αύξηση του Α.Ε.Π., δηλαδή με βάση το 2,8%, το οποίο υπάρχει στην πρόβλεψη του προϋπολογισμού για το 2020. Από εκεί προκύπτουν οι αυξήσεις περίπου 100 εκατομμύρια ευρώ στον ΕΟΠΥΥ και μια αντίστοιχη ενίσχυση υπάρχει και στις λειτουργικές δαπάνες του ΕΣΥ.

Κατά την άποψή μου, το κρίσιμο ερώτημα, το πολιτικό ερώτημα, είναι πρώτον, ποιο είναι το γενικό πρόταγμα, ποια είναι η βασική φιλοσοφία της πολιτικής υγείας; Είναι η γραμμή της καθολικής κάλυψης των νέων και διευρυμένων αναγκών υγείας των ανθρώπων μέσα από την επένδυση σε ένα δημόσιο σύστημα υγείας, αξιόπιστο, αποτελεσματικό, το οποίο μάλιστα μετατοπίζει σιγά σιγά το κέντρο βάρους του από τη νοσηλεία και το νοσοκομείο στην πρόληψη, στην αγωγή υγείας, στη φροντίδα σε επίπεδο κοινότητας; Αυτό είναι το ζήτημα.

Εμείς αυτό το πρόταγμα της καθολικής κάλυψης ζητήσαμε να κατοχυρωθεί και στο Σύνταγμα και το αρνηθήκατε.

Στην αλλαγή, στο άρθρο 21, παράγραφος 3. Αντί να λέμε, λοιπόν, «το κράτος μεριμνά», όπως λέει σήμερα το Σύνταγμα, εμείς είχαμε βάλει τη διατύπωση «το κράτος εγγυάται». Είναι τελείως διαφορετική αυτή προσέγγιση.

Άρα, λοιπόν, αυτό είναι το βασικό πρόταγμα.

Τώρα, το θέμα είναι ποιες ανάγκες καλύπτουμε. Υπάρχει, για παράδειγμα, σχεδιασμός να καλύψουμε σιγά σιγά ένα κομμάτι από την οδοντιατρική περίθαλψη που σήμερα ουσιαστικά είναι μηδενική η παρουσία του δημόσιου συστήματος; Εμείς είχαμε προβλέψει και για το 2019, δεν προχώρησε αυτό, ο ΕΟΠΥΥ να αγοράσει υπηρεσίες για την οδοντιατρική φροντίδα των παιδιών σχολικής ηλικίας.

Υπάρχουν ανάγκες που έχουν σχέση με την ψυχοκοινωνική αποκατάσταση. Υπάρχουν ανάγκες που έχουν σχέση με την αποθεραπεία αποκατάστασης, την μετανοσοκομειακή.

Υπάρχουν νέες ανάγκες που προκύπτουν από το νέο επιδημιολογικό προφίλ και την αλλαγή, τη γήρανση της κοινωνίας, ψυχιατρικής υποστήριξης, άνοια, αλτσχάϊμερ κ.λπ.. Με αυτά μπαίνουμε σε μια προοπτική, αυξάνοντας σε βάθος χρόνου τις δημόσιες δαπάνες υγείας;

Εμείς είχαμε ένα σχέδιο όπου θα υπήρχε μια σύγκριση με τους ευρωπαϊκούς μέσους όρους σε βάθος τετραετίας μέχρι το 2022, θα αυξανόταν με συγκεκριμένο ποσό κάθε χρόνο για να υπερβούμε το 6% ως ποσοστό του Α.Ε.Π. τις δημόσιες δαπάνες, αντί για το 5% που είναι σήμερα, όταν ο μέσος όρος την Ευρώπη είναι 7%.

Και, επίσης, υπήρχε ένα σχέδιο επένδυσης σε ανθρώπινο δυναμικό. Πάλι σε βάθος τετραετίας υπήρχε ένας σχεδιασμός 10.000 προσλήψεων, περίπου 4.000 γιατρών και 6.000 λοιπού προσωπικού. Είχαμε πράξη υπουργικού συμβουλίου για 2.500 προσλήψεις το 2019, πάγωσαν φυσικά λόγω των εκλογών, καμία από αυτές δεν έχει προκηρυχθεί και δεν έχει ξεπαγώσει σε αυτό το πεντάμηνο που κυβερνάει η Νέα Δημοκρατία.

Επίσης, μεταρρυθμιστική φτώχεια. Απίστευτη μεταρρυθμιστική φτώχεια. Η εισηγητική έκθεση του προϋπολογισμού για τις σχεδιαζόμενες μεταρρυθμίσεις στην υγεία είναι τραγική. Λέει δύο πράγματα, τα οποία είχαν νομοθετηθεί από εμάς, σχεδιαστεί και είχαν υλοποιηθεί, το ένα σε πολύ μεγάλο βαθμό, η κεντρικοποίηση της διαχείρισης του αίματος και πληροφοριακό σύστημα που διαχειρίζεται το Εθνικό Κέντρο Αιμοδοσίας και το άλλο είναι η Εθνική Κεντρική Αρχή Προμηθειών.

Λοιπόν, νέες ανάγκες, νέο δημόσιο σύστημα υγείας, νέοι πόροι. Αυτό είναι το δικό μας πολιτικό πρόταγμα που διασφαλίζει την ισότητα στην υγεία. Τίποτα από αυτά δεν υπηρετείται στον δικό σας προϋπολογισμό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει, η κ. Φωτίου.

**ΘΕΑΝΩ ΦΩΤΙΟΥ:** Κύριε Πρόεδρε, θα ισχυριστώ ότι ο προϋπολογισμός δεν είναι ούτε αναπτυξιακός, ούτε κοινωνικός. Αυτό αποδεικνύεται αν διαβάσετε τον προϋπολογισμό για την πρόνοια.

Δεν είναι αναπτυξιακός, διότι για πρώτη φορά μετά από τέσσερα χρόνια, για πρώτη φορά μειώνεται ο προϋπολογισμός για την πρόνοια. Μειώνετε τα κονδύλια της πρόνοιας μετά από τέσσερα συνεχή χρόνια ανόδου του προϋπολογισμού της πρόνοιας. Το 2015 παραλάβαμε προϋπολογισμό 789 εκατομμυρίων και το 2018 υλοποιήσαμε προϋπολογισμό 35 δις για την πρόνοια.

Προϋπολογισμός του 2020 εμφανίζει 367 εκατ. λιγότερα για πρώτη φορά μετά από πέντε δύσκολα χρόνια. Γιατί το κάνετε αυτό; Γιατί πιστεύετε ότι τα χρήματα για την πρόνοια δεν πηγαίνουν στην ανάπτυξη, αλλά χάνονται. Αντίθετα από μας, που πιστεύουμε ότι υπάρχει δημοσιονομικός συντελεστής που πολλαπλασιάζει κάθε ευρώ που πέφτει στην πρόνοια υπέρ της ανάπτυξης.

Δεύτερον, γιατί πιστεύετε ότι η πρόνοια είναι για την ακραία φτώχεια και όχι για όλες τις ομάδες του πληθυσμού και κυρίως για τα μεσαία στρώματα, όπως πιστεύουμε εμείς.

Η Νέα Δημοκρατία θεωρεί ότι η κοινωνία των πολιτών, με τις φιλανθρωπικές της δράσεις, μπορεί να υποκαταστήσει το κράτος. Το είδαμε και τις πρόσφατες ημέρες.

Εμείς πιστεύουμε ότι οι δαπάνες για την πρόνοια αποτυπώνουν την ουσιαστική παρέμβαση του κράτους για την καταπολέμηση των κοινωνικών ανισοτήτων. Γι' αυτό, τα αυξάναμε, συνεχώς, επί τέσσερα χρόνια και εσείς, για πρώτη φορά, τα μειώνετε. Τα αυξήσαμε δραματικά. Δεν έχει ξαναγίνει αυτό στο ελληνικό κράτος. Ποιους θίγετε με τη μείωση; Τα μεσαία στρώματα. Ποιους θέλετε, δήθεν, να ευνοήσετε; Την ακραία φτώχεια. Δήθεν, με το 1 δισ. ευρώ, που εξαγγείλατε και βέβαια, δεν υπάρχει πουθενά στον Προϋπολογισμό.

Γιατί ισχυριζόμαστε ότι η μείωση των 367 εκατ. ευρώ αφορούν αποκλειστικά τα μεσαία στρώματα; Διότι, εκτός από το ΚΕΑ *(Κοινωνικό Εισόδημα Αλληλεγγύης*), όλα τα άλλα προγράμματα, όπως το επίδομα παιδιού, το επίδομα ενοικίου, τα σχολικά γεύματα, οι βρεφονηπιακοί σταθμοί και τα λοιπά, αφορούν τα μεσαία στρώματα, που είχαν φτωχοποιηθεί από τα μνημόνια.

Να θυμίσω ότι, ένας στους πέντε πολίτες που ανήκαν στα μεσαία στρώματα, με βάση την ΕΛ.ΣΤΑΤ., το 2015 που εμείς αναλάβαμε, είχαν ήδη «μετακομίσει» στη φτώχεια. Οκτακόσιες χιλιάδες άνθρωποι είχαν «μετακομίσει» στη φτώχεια. Σήμερα, το ανώτατο όριο του ετήσιου εισοδήματος, σύμφωνα με την ΕΛ.ΣΤΑΤ., για τα μεσαία στρώματα, είναι 22.400 ευρώ για μια οικογένεια με δύο παιδιά, ενώ, το 2014, ήταν 22.000 ευρώ.

Άκουσα τους προβληματισμούς του Υπουργού Οικονομικών για το πώς θα μετρήσουμε τα εισοδήματα ή όχι και πώς θα ορίσουμε τη μεσαία τάξη. Πολύ ωραία. Στην καθεμία από αυτές τις περιπτώσεις, που μας είπε, είτε του ΟΟΣΑ, είτε άλλων αναλύσεων, θα ήθελα να τα δω συγκριτικά. Τι ήταν το 2015, με βάση αυτούς τους Οργανισμούς και τι είναι σήμερα. Διότι, τότε θα βλέπατε ότι, όχι μόνο είχατε φτωχοποιήσει εσείς, το 2015, τα μεσαία στρώματα, αλλά εμείς, μέχρι σήμερα, τα αυξήσαμε, όπως είπα, ελάχιστα. Ελάχιστα; Ελάχιστα, αλλά, από 22.000 ευρώ, που έλεγε η ΕΛ.ΣΤΑΤ. το 2014, σήμερα 22.400 ευρώ.

Να μιλάτε εσείς για ακραία φτώχεια, βέβαια, είναι θράσος. Διότι εσείς ήσασταν, το 2014, στην Κυβέρνηση, όταν είχατε εγγράψει, στον Προϋπολογισμό, για την ακραία φτώχεια 30 εκατ. ευρώ, για το πιλοτικό του Ελάχιστου Εγγυημένου Εισοδήματος.

Τι συνέβαινε στον ελληνικό λαό με τη φτώχεια και την ακραία φτώχεια, τότε; Το 35,7% του πληθυσμού, με βάση την ΕΛ.ΣΤΑΤ., ήταν σε κίνδυνο φτώχειας και κοινωνικού αποκλεισμού. Πάνω από το ένα τρίτο του πληθυσμού ήταν σε κίνδυνο φτώχειας. Και είχατε εγγράψει για την ακραία φτώχεια μόνον 30 εκατ. ευρώ.

Το ποσοστό φτώχειας ήταν στο 21,4%, της παιδικής φτώχειας στο 26,6%. Με τα δικά μας προγράμματα για την αντιμετώπιση της ανθρωπιστικής κρίσης και με το ΚΕΑ, πού πάτε τώρα να οικειοποιηθείτε ως Ελάχιστο Εγγυημένο και το οποίο Ελάχιστο Εγγυημένο αποκλείστηκε, μετά από αξιολόγηση της Παγκόσμιας Τράπεζας, η Κυβέρνηση έριξε αυτά τα ποσοστά στα προ κρίσης επίπεδα. Τη φτώχεια στο 18,5% και την παιδική φτώχεια στο 22,7%, μέχρι το 2017 , σύμφωνα με τα στοιχεία της ΕΛ.ΣΤΑΤ., δηλαδή σε προ κρίσης επίπεδα, μέσα σε δυόμιση χρόνια. Για διαβάστε τα ξανά και μετά ελάτε πάλι.

Τώρα, δεν είχαν εφαρμοστεί: Τα επιδόματα ενοικίου, που είναι καινούργιο επίδομα, τα σχολικά γεύματα, το κοινωνικό μέρισμα, το νέο επίδομα για το παιδί. Ούτε είχε συνεκτιμηθεί η μείωση της ανεργίας από το 26% στο 15,7% το 2019.

Η μείωση, όμως, των δικαιούχων του ΚΕΑ από 700.000 το 2017, σήμερα είναι 450.000. Αποδεικνύεται, λοιπόν, ό,τι δεν κάνατε.

Κύριε Πρόεδρε, θα τα πούμε αναλυτικά και στην Ολομέλεια, αλλά έχει μεγάλη σημασία να διαβάσουμε την Έκθεση της Ευρωπαϊκής Επιτροπής για την ενισχυμένη εποπτεία, η οποία συνοδεύει τον Προϋπολογισμό. Τι λέει εκεί; Λέει κάτι εξαιρετικά επικίνδυνο. Ότι οι αρχές, εσείς δηλαδή, η Κυβέρνηση, επεξεργάζονται προτάσεις για την αντιμετώπιση του κόστους της αντισυνταγματικότητας, εννοεί των επικουρικών συντάξεων, και έχουν δεσμευθεί να βρουν λύσεις που να περιλαμβάνουν το κόστος της όποιας τροποποίησης, εντός του πλαισίου του Προϋπολογισμού του Υπουργείου Εργασίας, για το 2020, αν και αυτό θα αποτελεί πρόκληση.

Αυτό σημαίνει ότι η μεγάλη δεξαμενή, αυτή που φτιάξαμε εμείς των 3,5 δισ. για τα μεσαία στρώματα, για το προνοιακό κράτος, αυτή είναι η μεγάλη δεξαμενή αφαίμαξης, η οποία θα πληρώσει τα σπασμένα από το τι θα συμβεί για τα οποία προγράμματα έχετε να αντιμετωπίσετε τις αντισυνταγματικότητες που δημιουργήσατε από το 2012 και βεβαίως για όλα τα υπόλοιπα.

Τώρα για το περίφημο επίδομα γέννησης το οποίο πολυδιαφημίσατε, το λέτε και μέσα στον Προϋπολογισμό ψευδώς ότι καλύπτει το 90% των γεννήσεων. Πώς να το καλύψει με 123 εκατομμύρια που βάζετε, όταν οι γεννήσεις είναι 86.440; Πολλαπλασιασμός. Θα καλύψετε λοιπόν το 71% και εν πάση περιπτώσει ας πούμε και λίγο αλήθεια στον ελληνικό λαό. Ακόμη και μέσα στα νούμερα να λέμε ψέματα;

Πιστεύω, λοιπόν, ότι ο ελληνικός λαός θα δει γιατί όλος σας ο προϋπολογισμός αυτός, όχι μόνο από την πρόνοια, αλλά ολόκληρος, είναι και αντιαναπτυξιακός και αντικοινωνικός. Θα το δει και θα το δει δυστυχώς στην τσέπη του πάρα πολύ γρήγορα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε. Στα σχολεία στη Βρετανία, όταν ετοιμαζόμασταν για εξετάσεις, η πιο συνηθισμένη πρακτική ήταν εκθέσεις 4 σελίδων compare and contrast, σύγκριση. Δηλαδή, είχες μία έκθεση σύγκρινε, compare and contrast, το Μέγα Αλέξανδρο ή τον Ναπολέοντα, ως στρατηγό ή ορθόδοξα ή ετερόδοξα οικονομικά, ως απάντηση στην ανεργία. Νομίζω ότι είναι παραπάνω από σίγουρο ότι αν κάναμε το compare and contrast, τη σύγκριση με τους τελευταίους έξι μήνες της κυβέρνησης Σαμαρά με την κυβέρνηση Αλέξη Τσίπρα, δεν θα ήταν πολύ δύσκολη υπόθεση, είναι μεγάλη η διαφορά. Στους τελευταίους έξι μήνες ο κύριος Σαμαράς και η κυβέρνησή του, δεν φτιάξανε το χρέος, δεν βγήκαν από το μνημόνιο, ενώ χρειαζόταν άλλο μνημόνιο, δεν υπήρχε μαξιλάρι. Η κυβέρνηση του Αλέξη Τσίπρα, βγήκε από το μνημόνιο, διόρθωσε το χρέος της για να έχουμε ένα διάδρομο 10-15 χρόνια και άφησε ένα πλεόνασμα. Αυτή η διαφορά νομίζω είναι ιστορικής σημασίας και διαφοροποιεί τις 2 κυβερνήσεις.

Και έχουμε τώρα έναν προϋπολογισμό που δεν χτίζει σε αυτό που άφησε η κυβέρνηση η προηγούμενη. Αντιθέτως, έχουμε ένα προϋπολογισμό που δεν είναι ούτε αναπτυξιακός ούτε κοινωνικός. Αντί για αναπτυξιακό νόμο είχαμε έναν όπως το είπε ο πρώην Πρόεδρος της Βουλής «ένα περιτύλιγμα για αντιεργατικά μέτρα». Ο δημοσιονομικός χώρος που χρησιμοποιείται για την ανάπτυξη, 600 εκατομμύρια πηγαίνει στα κέρδη των επιχειρήσεων, χωρίς κάποια συζήτηση έστω για εναλλακτικές επιλογές που είχε η Κυβέρνηση. Για παράδειγμα, εμείς είχαμε προτείνει μία προσέγγιση, για να βοηθήσουμε τις επιχειρήσεις από τις αποσβέσεις. Με τη διαφορά ότι όταν το κάνεις αυτό, πρώτα κάνεις την επένδυση και μετά κερδίζεις, ενώ εδώ παίρνεις τα λεφτά και βλέπεις αν θα κάνεις την επένδυση. Θα μπορούσατε αν θέλατε να βοηθήσετε τις επιχειρήσεις, να αλλάξετε, όπως είχαμε προτείνει εμείς, την εισφορά αλληλεγγύης. Είναι συμβολικής σημασίας για σας ότι το κάνατε για τα κέρδη των επιχειρήσεων, για αυτές τις επιχειρήσεις που έχουν κέρδη και δεν κοιτάξατε σοβαρά εναλλακτικές λύσεις.

Πάμε στο κοινωνικό. Για τη διανομή, την κοινωνική επίπτωση, δεν είναι ανάγκη να μιλήσει ο ΣΥΡΙΖΑ. Μιλήσατε εσείς, όχι με τον προϋπολογισμό και το προσχέδιο προϋπολογισμού που καταθέσατε εδώ, αλλά αυτό που καταθέσατε στη Κομισιόν που λέει με τα δεκατημόρια ποιος κερδίζει από όλο το πακέτο και το πιο φτωχό 10% κερδίζει περίπου 70 ευρώ και το μεγαλύτερο 350 ευρώ.

Δεν είναι ανάγκη να κάνουμε πολύ μεγάλη ανάλυση για το τι κάνατε για το ΕΝΦΙΑ. Εδώ ο κ. Σταικούρας έχει ένα ωραίο τρόπο να εξηγεί το ΕΝΦΙΑ. Μας λέει για τα έξτρα 200 που πλήρωσε που είναι παρέμβαση δικιά σας, αλλά όταν αναλύει αναλύει τα 200 τα δικά σας και τα 200 τα δικά μας, ξεχνώντας ότι για τα 200 παραπάνω τα δικά σας, δηλαδή η μισή από τη δική σας παρέμβαση πάει σε νοικοκυριά με πλούτο πάνω από 500.000. Αν αυτό δεν είναι ταξικό, η μισή σας παρέμβαση στο ΕΝΦΙΑ να πάει για ανθρώπους που έχουν πλούτο πάνω από 500.000 δεν ξέρω τι είναι.

Αντιμετωπίζετε την ανισότητα; Ο κ. Σκυλακάκης στην πρωτομιλία του είχε πει για την ανισότητα. Θα καταθέσω στα πρακτικά αργότερα, χρονοσειρά Ε.Ε. και Ελλάδα με το δείκτη Gini. Σας θυμίζω ότι ο δείκτης Gini είναι κάτι που προσπαθεί να μετρήσει την ανισότητα και δύο τεράστια συμπεράσματα που βγαίνουν από αυτόν τον πίνακα. Η Ν.Δ. και ΠΑ.ΣΟ.Κ. από το 1974 μέχρι και το 2009 προ κρίσης είχαν συστηματικά τρεις βαθμούς περισσότερο, λίγο παραπάνω από το μέσο όρο της Ευρώπης. Όταν ήρθε η κρίση είχαμε μεγάλη ανισότητα και θα καταθέσω ένα άλλο στοιχείο που είναι για το μερίδιο που παίρνει εργασία, σε σχέση με το μερίδιο που παίρνει το κεφάλαιο, που δείχνει ότι η Ελλάδα είναι πολύ κάτω, ότι υπάρχει πτωτική τάση σε όλο τον κόσμο για το μερίδιο της εργασίας και με τα μέτρα που παρουσιάζετε εσείς, δεν αντιμετωπίζεται η ανισότητα. Δηλαδή, το πρόβλημα που συζητιέται σε όλο τον κόσμο από τη Χιλή μέχρι την Αμερική και από την Αμερική μέχρι το Ιράκ και από το Ιράκ μέχρι την Ελλάδα δεν μπορεί κανένας να πιστέψει ότι τα δικά σας μέτρα θα αντιμετωπίσουν αυτή την ανισότητα. Η πτώση στην Ευρώπη και το χαμηλό ποσοστό του μεριδίου της εργασίας στην Ελλάδα έχει αλλάξει μορφή κ. Σκυλακάκη.

Στα πρώτα χρόνια του νεοφιλελευθερισμού, η ανισότητα ήταν κυρίως ανισότητα μισθών, δηλαδή ανισότητα εντός των εργαζομένων. Τα τελευταία 10 χρόνια αυτή η ανισότητα έχει αλλάξει και είναι ανισότητα από την ιδιοκτησία των μέσων παραγωγής, που είναι και τα εργοστάσια που δουλεύουν οι εργαζόμενοι και τα κομπιούτερ και τα μηχανήματα, άρα, η ανισότητα δεν μπορεί να αντιμετωπιστεί με την εκπαίδευση. Δεν μπορείς δηλαδή να αλλάξεις τους εργαζόμενους με μεγαλύτερη κατάρτιση και να πάρουν και περισσότερους μισθούς, γιατί όλο και λιγότερο ποσοστό του εθνικού εισοδήματος πάει στη μισθωτή εργασία.

Έχετε συζητήσει αυτά τα πράγματα; Έχετε δει ποιες είναι οι πηγές της ανισότητας στην Ευρώπη; Έχετε κάποια απάντηση, κάποια ιδέα, πως θα παρέμβετε σε αυτό: Πραγματικά πιστεύετε ότι αυτός ο προϋπολογισμός που στους μισθωτούς και συνταξιούχους από το φόρο εισοδήματος δίνει σε μια μέση οικογένεια 56 € το χρόνο; Είναι σοβαρή απάντηση, ή το ταβάνι που τώρα έχετε σε άλλο έχετε πολύ μικρές αυξήσεις σε κοινωνικά Υπουργεία και σε άλλα μικρές αυξήσεις, αλλά είναι ένα ταβάνι. Θεωρείτε δηλαδή το κοινωνικό κράτος που έχει η Ελλάδα τώρα είναι αυτό που θα αντιμετωπίσει αυτές τις ανισότητες;

Έχετε κάποιο σχέδιο, όπως είχε ο προηγούμενος Υπουργός Υγείας, που είναι μπροστά μου και ο προηγούμενος Υπουργός Παιδείας, για να φτάσουμε τουλάχιστον στο μέσο όρο δαπανών της Ε.Ε., στην παιδεία και στην υγεία; Λέω το μέσο όρο, δεν λέω να φτάσουμε τη Σουηδία και τη Γερμανία. Ή αυτό είναι; Γιατί από το 1,2 δις δημοσιονομικό χώρο που είχατε, τίποτα δεν πάει ουσιαστικά για να φτάσουμε σ΄ αυτούς τους μέσους όρους. Είναι σαν να λέτε, μπράβο ΣΥΡΙΖΑ, φτιάξατε ό,τι φτιάξατε στο κοινωνικό κράτος, εκεί θα παραμείνει και ό,τι έξτρα έχουμε θα πηγαίνει σε άλλες κοινωνικές ομάδες.

Σε όλα αυτά δεν έχετε κάποια άποψη για την παγκόσμια οικονομία. Δεν θελήσατε να συνεχίσετε την πολιτική μας μειώνοντας τα πρωτογενή πλεονάσματα με τον τρόπο που είχαμε αναδείξει. Έχετε κάποια άποψη για τον ευρωπαϊκό προϋπολογισμό; Είναι μικρός; Είναι μεγάλος; Πρέπει να παρέμβετε; Βοηθάει την Ελλάδα και την Ευρώπη; Έχετε κάποια άποψη για τα γερμανικά υπερπλεονάσματα στο ισοζύγιο πληρωμών, που ουσιαστικά εξάγουν ανεργία στη Νότια Ευρώπη; Χρειάζεται παρέμβαση; Έχετε κάποια θέση για κάποιες παρεμβάσεις στην Ε.Ε. σε αυτά τα θέματα; ΄Η με τα κεφάλια κάτω κάνουμε ό,τι έλεγε παλιά το μνημόνιο, αλλά τώρα είμαστε όσο υπερήφανος ήταν και ο κ. Γεωργιάδης ότι ήταν δικά του μέτρα;

Σε αυτά και άλλα πολλά ερωτήματα, τα οποία θα αναλύσουμε στην Ολομέλεια, δεν έχετε καμία απάντηση, γιατί δεν έχετε κατανοήσει το βάθος των ανισοτήτων, το πρόβλημα των στάσιμων μισθών, το πρόβλημα της άνισης πρόσβασης στα κοινωνικά αγαθά και συνεχίζετε και γρήγορα θα δείτε ότι αυτά τα προβλήματα δεν λύνονται όταν όλη σας η στρατηγική ήταν, για όλα φταίει ο ΣΥΡΙΖΑ και συνεχίζει να φταίει ο ΣΥΡΙΖΑ. Δεν είναι θέση αυτή που μπορεί να σας δημιουργήσει πολιτικές, για να απαντήσετε στα μεγάλα οικονομικά και κοινωνικά προβλήματα, που είναι και ελληνικά και ευρωπαϊκά. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Τσακαλώτο.

Έχει ζητήσει το λόγο ο κ. Σκυλακάκης. Κύριε Υπουργέ, έχετε το λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Επειδή τέθηκαν πολλά ερωτήματα από τον κ. Τσακαλώτο θα ξεκινήσω από το compare and contrast, συγκρίνω και αντιπαραθέτω θα λέγαμε στην πράξη. Να συγκρίνουμε, λοιπόν, τους πρώτες έξι μήνες της κυβέρνησης Μητσοτάκη με τους πρώτους έξι μήνες της κυβέρνησης Τσίπρα.

**ΠΟΛΛΟΙ ΒΟΥΛΕΥΤΕΣ:** (Ομιλούν εκτός μικροφώνου – δεν ακούγονται)

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Αυτό είναι το compare and contrast που έχει πραγματικό ενδιαφέρον. Γιατί εκεί στους πρώτους έξι μήνες κερδίσαμε δύο χρόνια επιπλέον ύφεσης, στη μία περίπτωση, εδώ έχουμε 1,2 δις φορολογικές ελαφρύνσεις. Μπήκαν τα capital control, βγήκαν τα capital control. Μπαίνουμε σε ανάπτυξη, στο άλλο μπήκαμε σε ύφεση και κυρίως τους πρώτους έξι μήνες της κυβέρνησης Τσίπρα, μην το ξεχνάμε ποτέ, χάθηκαν δεκάδες δις δημόσιας περιουσίας με τον μηδενισμό της αξίας των τραπεζικών μετοχών, που είχε στο χαρτοφυλάκιό της η κυβέρνηση, το κράτος, ο φορολογούμενος. Δεκάδες δις. Η μεγαλύτερη καταστροφή δημόσιας περιουσίας που έχει γίνει στην ιστορία του ελληνικού κράτους και η πιο αδικαιολόγητη.

Θα απαντήσω, όμως και επί της ουσίας σε ορισμένα θέματα, διότι είναι σωστό να κάνουμε και το ουσιαστικό κομμάτι. Αν έχουμε άποψη για τα γερμανικά πλεονάσματα στο ισοζύγιο και πολλά άλλα θέματα. Προφανώς έχουμε άποψη, αλλά ξέρετε, μετά από τη δέσμευση που αναλάβατε μέχρι το 2060 για τα πρωτογενή πλεονάσματα και μετά από τα 99 χρόνια του υπερταμείου, οι δυνατότητες της Ελλάδας να πιέζει για τις απόψεις της δεν είναι δυστυχώς αυτές που ήταν πριν από τις δεσμεύσεις αυτές. Αυτό είναι μια παρατήρηση.

Η δεύτερη παρατήρηση είναι, ότι μιλήσατε πολύ για την ανισότητα στην Ευρώπη. Στην Ελλάδα, ένας μεγάλος παράγων ανισότητας που κανείς δεν έχει ψάξει και προφανώς, κάνατε τις τελείως αντίθετες πολιτικές για αυτήν, είναι η φοροδιαφυγή. Διότι, τι ισότητα να υπάρχει, όταν μετράς τα εισοδήματα και ξέρεις ότι το 30% είναι φοροδιαφυγή. Μετράς κάποιον που έχει 5.000 ή 10.000 € εισόδημα και έχει 25.000 €. Εμείς κάναμε μια πολύ πραγματική παρέμβαση στη φοροδιαφυγή. Η απάντηση, λοιπόν, είναι, ότι βάζουμε τη ρύθμιση για τις ηλεκτρονικές συναλλαγές, από την οποία, το 2020 δεν προβλέπουμε ούτε ένα ευρώ φορολογικό έσοδο από φόρο, είναι όλα από φοροδιαφυγή. Αν υπάρχουν έσοδα από ανθρώπους που δεν θα καταφέρουν να πετύχουν το 30%, αυτά θα εμφανιστούν το 2021. Συνεπώς, ο προϋπολογισμός αυτός, το 1,2 δις ελαφρύνσεις, το μισό και παραπάνω είναι μόνο από φοροδιαφυγή. Αυτό περιορίζει την ανισότητα, πολύ ουσιαστικότερα, από όλα τα άλλα τα οποία μου λέτε, διότι υπάρχουν statistics και dam statistics που θα λέγανε, χωρίς τη φοροδιαφυγή δεν έχει καμία αξία ο Gini Coefficient, διότι μετράει μια πραγματικότητα που δεν υπάρχει, σε αυτό που ξέρουμε ότι ισχύει στην ελληνική κοινωνία.

Μένω μόνο σε αυτά, θα πω κάτι για την υγεία. Άκουσα, με ενδιαφέρον, τον κ. Ξανθό για όλα αυτά, αλλά, να σας πω, θα προτιμούσα να μετράγαμε στο νοσοκομείο της Λέσβου πόσοι είναι οι πρόσφυγες και οι αιτούντες άσυλο και να αφαιρούμε δημοσιονομικά αυτές τις δαπάνες, από το να λέμε διάφορα πράγματα.

**ΑΝΔΡΕΑΣ ΞΑΝΘΟΣ:** Εσείς τους εμποδίζεται να έχουν πρόσβαση στα νοσοκομεία, αυτό είναι το θέμα τώρα. Δεν είναι ότι δεν μετράνε, ότι δεν έχουν πρόσβαση οι άνθρωποι είναι το θέμα.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Στους έξι μήνες, εκεί πέρα που υποτίθεται ότι είχε πρόσβαση, είχε μηδέν στο νοσοκομείο της Λέσβου, με αποτέλεσμα, ψάχνουμε να βρούμε χρήματα, αυτή τη στιγμή, στον δικό σας προϋπολογισμό, από το αποθεματικό, έχοντας δώσει ξανά και ξανά στα νοσοκομεία, για να μπορούν να βγάλουν τη χρονιά, διότι ούτε μετράγατε σωστά, ούτε κάνατε σοβαρή διαχείριση των νοσοκομείων, αυτή είναι η πραγματικότητα.

Όσο για την αντισυνταγματικότητα της κυρίας Φωτίου. Κύρια Φωτίου ο νόμος Κατρούγκαλου καταδικάστηκε ως αντισυνταγματικός.

**ΣΤΑΥΡΟΣ ΚΑΛΟΓΙΑΝΝΗΣ ( Πρόεδρος της Επιτροπής):** Το λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Σκυλακάκη, με ανησυχεί, αν έχετε ευρωπαϊκή πολιτική, όταν δεν ξέρετε τους ευρωπαϊκούς κανόνες και το ευρωπαϊκό εξάμηνο. Το 2%, που είναι δέσμευση ως το 2060, είναι μέσα στο six pack και two pack, που η Ν.Δ. και το ΠΑ.ΣΟ.Κ., ψήφισε ως κανόνες στο καινούργιο σύμφωνο ανάπτυξης και σταθερότητας. Ας το λέμε μόνο σταθερότητας, γιατί ανάπτυξη δε βλέπουμε. Άρα, δεν ξέρετε ούτε καν το πλαίσιο της Ε.Ε.. Δεν είναι δέσμευση δική μας, είναι δέσμευση που βγαίνει από αυτό που κάνετε. Το 2% βγαίνει και το λέει το Eurogroup αυτό από τις δεσμεύσεις που έχουμε στο πλαίσιο του συμφώνου σταθερότητας.

Όταν στο αγγλικό σχολείο μας λέγανε για το compare και contrast, το πρώτο που μαθαίναμε ήταν να απαντήσεις στην ερώτηση που τέθηκε και όχι στην ερώτηση που έχεις προετοιμάσει. Καταλαβαίνω, ότι ο κ. Σκυλακάκης προετοιμάστηκε για το α΄ εξάμηνο, αλλά η ερώτηση που έθεσε ο εξεταστής ήταν η σύγκριση των δύο τελευταίων εξαμήνων.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Στάυρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Φόρτωμας Φίλιππος, Κελέτσης Σταύρος, Κοντογεώργος Κωνσταντίνος, Λιβανός Σπυρίδων – Παναγιώτης (Σπήλιος), Μακρή Ζωή (Ζέττα), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Βασίλειος – Πέτρος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Φωτίου Θεανώ, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Τζούφη Μερόπη, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Ξανθός Ανδρέας, Παππάς Νικόλαος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Λαμπρούλης Γεώργιος, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Παππάς.

**ΝΙΚΟΣ ΠΑΠΠΑΣ**: Καταφανώς, απολύτως μετεξεταστέος ο κ. Σκυλακάκης. Η Ν.Δ. αυτή τη στιγμή βρίσκεται ενώπιον μιας άλυτης εξίσωσης και είναι καταδικασμένη να βρίσκεται γύρω στα 2 δισ. ευρώ πίσω μας, ακριβώς διότι η πρώτη κίνηση του κ. Μητσοτάκη, η πρώτη του διεθνής συνάντηση ήταν με τον κ. Regling, όπου δέχτηκε να πετάξει από το παράθυρο το δικό μας κεκτημένο έδαφος για χαμηλότερα πλεονάσματα. Συνεπώς, είναι προκλητικό να ανοίγει εκ μέρους της Ν.Δ. συζήτηση περί πλεονασμάτων, όχι μόνο διότι παραλάβαμε υπογεγραμμένα πλεονάσματα της τάξης του 4% και περιφέρανε κιόλας την άποψη ότι το χρέος είναι βιώσιμο πριν το 2014, επικαλούμενοι το διεθνές νομισματικό ταμείο, το οποίο κατέγραφε υποθέσεις της τάξης του 7% για τα πλεονάσματα για να γίνει βιώσιμο το χρέος, αλλά και γιατί καταθέτουν έναν προϋπολογισμό για το 2020, ο οποίος είναι δέσμιος αυτής της αδιανόητης πολιτικά και οικονομικά κίνησης.

Θα μπορούσε η Ν.Δ., ακόμη και μέσα στην νεοφιλελεύθερη εμμονή της, να χρησιμοποιήσει αυτό το κεκτημένο έδαφος, τα 2 δισ. ευρώ παραπάνω περιθώριο, για να κάνει Supply - side economics, οικονομικά της προσφοράς, να μειώσει τη φορολογία στα κέρδη, στο μεγάλο πλούτο, ούτε καν αυτό, εκεί στο δημοσιονομικό κορσέ. Αν το κάνετε αυτό, σταματήστε να λέτε για τα πλεονάσματα, διότι αυτή ακριβώς η κίνηση σας έκανε να φέρετε έναν προϋπολογισμό, ο οποίος βγαίνει αν και μόνο αν η οικονομία πάει με 2,8% για το 2020, αν και μόνο αν εξοικονομήσετε 800 εκατ. ευρώ από τη λειτουργία των οργανισμών του δημοσίου, αν και μόνο αν εξοικονομήσετε γύρω στα 500 εκατ. ευρώ από τις ηλεκτρονικές συναλλαγές, αν και μόνο αν η εμμονική σας πολιτική για τις ιδιωτικοποιήσεις ολοκληρωθεί τάχιστα, γρήγορα και έχετε και από κει τα προσδοκώμενα έσοδα και αν και μόνο αν δεν χρειάζεται να μπει, όταν μιλάμε για την κοινωνική πολιτική, διότι εκεί υπάρχει η βεβαιότητα της περικοπής 350 εκατ. ευρώ από τα επιδόματα και μιλάμε για τα επιδόματα αναπηρίας, για τα οικογενειακά επιδόματα και για τα επιδόματα ενοικίου.

Εδώ θα κάνω μια παρένθεση, το προϋπολογισμένο ποσό στα οικογενειακά επιδόματα πέφτει και υπολογίζουμε ότι είναι πολύ παρακάτω, για να καλύψει την υπόσχεση σας, σε σχέση με τις γεννήσεις, που είχαμε το προηγούμενο έτος. Άρα, εδώ καλείστε να εξηγήσετε τι συμβαίνει.

Σχετικά με τη μεσαία τάξη, είναι απολύτως προφανές ότι θα προτιμούσε να έχει 50% προκαταβολή φόρου, να μην έχει εισφορά αλληλεγγύης για τα εισοδήματα μέχρι 20.000 ευρώ, παρά την προκαταβολή φόρου σχεδόν όπως την παραλάβατε, την εισφορά αλληλεγγύης βεβαίως στο ύψος της, φουσκωμένους λογαριασμούς ρεύματος και βεβαίως, ο του θαύματος, ο γνωστός κοινοβουλευτικός «λαθρεπιβάτης» κ. Βρούτσης μας ενημέρωσε, ότι η χαμηλότερη εισφορά για τον ΕΦΚΑ από 168 ευρώ πηγαίνει στα 210 ευρώ. Τι θα πούμε, λοιπόν, τώρα στη μεσαία τάξη, ότι είχε πρόβλημα οικονομικό ο ΕΦΚΑ; Δεν είχε πρόβλημα οικονομικό ο ΕΦΚΑ. Απλά, έπρεπε να βρεθεί ένας τρόπος, για να αρχίσουμε να λέμε στον κόσμο να κοιτάει προς την ιδιωτική ασφάλιση.

Προσέξτε! Αυτά τα πράγματα, δεν είναι πράγματα που δικαιολογούνται. Δεν είναι πράγματα που εξηγούνται στον κόσμο, ο οποίος βίωνε για χρόνια το φάσμα της χρεωκοπίας, κυρίως μέσω της αδυναμίας του να καλύψει την ασφαλιστική του εισφορά.

Με την δική μας μεταρρύθμιση, την οποία την έχουν καθυβρίσει από το πρωί μέχρι το βράδυ πολλοί δημοσιολογούντες και ο ΕΦΚΑ ισορρόπησε και εκατοντάδες χιλιάδες κόσμος πέρασε στο πράσινο από το κόκκινο. Αλλά δεν σας άρεσε, γιατί είναι δημόσια, γιατί είναι αναδιανεμητική και βεβαίως κάνει και την πρωτοτυπία να τηρεί και το σύνταγμα, που λέει ότι οι Έλληνες με βάση την φοροδοτική τους ικανότητα θα πληρώνουν εισφορές. Βεβαίως το ασφαλιστικό σύστημα.

**ΘΕΟΔΩΡΟΣ ΣΚΥΛΑΚΑΚΗΣ(Υφυπουργός Οικονομικών):** Το ασφαλιστικό σύστημα. Μόνο που το ΣΤΕ το έβγαλε αντισυνταγματικό. Τι να κάνουμε τώρα.

**ΝΙΚΟΛΑΟΣ ΠΑΠΠΑΣ:** Το 80% των ελεύθερων επαγγελματιών, λοιπόν, είναι στην κατώτατη βαθμίδα. Να δω τι θα τους πείτε, όταν θα τους έρθουν τα πρώτα μπιλιετάκια, που θα είναι 210, που θα είναι 25% αύξηση στην ασφαλιστική εισφορά. Εκεί θέλω να δω ποια θα είναι η δημόσια υποστήριξη αυτής της πολιτικής, η οποία ήταν εγκληματική και δεν λέω βέβαια και για το πρόγραμμα των δημοσίων επενδύσεων και το ΕΣΠΑ,, όπου έχουμε ήδη πάρα πολύ πενιχρά αποτελέσματα, αλλά είμαστε μόνο στο τετράμηνο. Δεν ξέρω ποια είναι η ανάγκη η δική σας να ξεκινήσετε να κάνετε απολογισμούς και να φουντώνετε ξανά την εκλογολογία. Διότι, βγήκε και κλείνω με αυτό, κύριε πρόεδρε, ο Υπουργός Εσωτερικών ο κ. Θεοδωρικάκος, είπε ότι θα πάμε σε διπλές εκλογές, αν δεν συναινέσει ο ΣΥΡΙΖΑ στον να αλλάξει η απλή αναλογική.

Με συγχωρείται, αλλά η απλή αναλογική είναι γραμμένη στο καταστατικό μας. Άρα, η δική μας θέση δεν θα αλλάξει. Αυτό που θα μείνει και ισχύει από αυτά που είπε ο κ. Θεοδωρικάκος, είναι ότι η Ν.Δ. δεν θα είναι κομμάτι της επόμενης κυβερνητικής λύσης. Γι' αυτό το πράγμα μας ενημέρωσε. Μας είπε λοιπόν, ότι αν γίνουν εκλογές με απλή αναλογική, θα έχουμε ακυβερνησία. Δεν θα έχουμε ακυβερνησία. Οι προοδευτικές δυνάμεις θα δώσουν την απάντησή τους.

Μας εκπλήσσει, το γεγονός ότι τόσο γρήγορα ξεκίνησαν να συζητιούνται αυτά τα σενάρια.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε πολύ. Το λόγο έχει ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε πρόεδρε. Βεβαίως, τα σενάρια δεν αναφέρονται στο αύριο, αλλά αναφέρονται στο τέλος της τετραετίας, κ. συνάδελφε. Αυτά που αναφέρατε σαν σενάρια, δεν αναφέρονται στο σήμερα και βεβαίως και οι αντιπαραθέσεις κύριε πρόεδρε, οι ήπιες αυτές και οι ευγενικές αντιπαραθέσεις, δηλώνουν με τον πλέον κατηγορηματικό τρόπο και ξεκάθαρο τρόπο, τις ουσιαστικές, δομικές διαφορές που έχουν οι προϋπολογισμοί και η σύνταξη των προϋπολογισμών της προηγούμενης κυβέρνησης και της δικής μας κυβέρνησης.

Εμείς, αυτά που με σαφήνεια προτείναμε προεκλογικά στον κόσμο και για τα οποία μας ψήφισε ο ελληνικός λαός, αυτά εφαρμόζουμε και αυτά αποτυπώνουμε στον προϋπολογισμό. Και ο προϋπολογισμός θα εφαρμοστεί κατά γράμμα, κάτι που εσείς επί τέσσερα χρόνια, τέσσερις προϋπολογισμούς, δεν το πετύχατε. Δεν πετύχατε ποτέ τους στόχους.

Ουσιαστικά, σηματοδοτούμε μια ριζική στροφή της οικονομικής πολιτικής με τον σημερινό προϋπολογισμό που συζητάμε στην επιτροπή. Αλλάζουμε εντελώς πλεύση σε σχέση με τους προηγούμενους προϋπολογισμούς. Η Ελλάδα, από χώρα σε κρίση, μετατρέπεται σε χώρα σε ανάκαμψη. Περνάμε από την εποχή της υπέρ φορολόγησης, της αποεπένδυσης και των υπέρ πλεονασμάτων σε αυτήν της ανάπτυξης, της ενίσχυσης της απασχόλησης και των επενδύσεων.

Η χώρα μας μεταβαίνει σταδιακά σε μια περίοδο ευνοϊκότερων οικονομικών συνθηκών. Από το δεύτερο εξάμηνο του τρέχοντος έτους, το οικονομικό κλίμα βελτιώνεται και αυτό είναι γνωστό και πασιφανές.

Η εμπιστοσύνη των πολιτών προς την νέα κυβέρνηση, η επιτάχυνση των μεταρρυθμίσεων, η προσήλωση στους στόχους, δημοσιονομικούς και μεταρρυθμιστικούς, δημιουργούν όλες εκείνες τις συνθήκες, ώστε να βλέπουμε το μέλλον με περισσότερη αισιοδοξία.

Ο φετινός προϋπολογισμός, προβλέπει ρυθμό αύξησης του Α.Ε.Π. που θα φτάσει τα 2,8%, που είναι ένας στόχος αισιόδοξος αλλά ρεαλιστικός. Η ελληνική οικονομία μεγεθύνεται. Η μεγέθυνση αυτή, θα προέλθει μέσα από την αύξηση των διαθέσιμων εισοδημάτων των πολιτών, η οποία ακολουθεί τις μειώσεις των ασφαλιστικών εισφορών, τη μείωση της φορολογικής επιβάρυνσης και των νέων θέσεων εργασίας, ως άμεσο αποτέλεσμα των επενδύσεων.

Το 2020 επιτυγχάνουμε το συμφωνηθέν πρωτογενές πλεόνασμα, χωρίς να απειλείται η δημοσιονομική ισορροπία. Η διαφορά, σε σχέση με τα προηγούμενα χρόνια, είναι ξεκάθαρη. Στον φετινό προϋπολογισμό, βάζουμε τέλος στην εποχή των υπερπλεονασμάτων, που ζήσαμε την περίοδο 2016 – 2018. Να θυμίσω ότι στην περίοδο αυτή, η συνολική υπέρβαση των στόχων σε απόλυτα νούμερα, έφτασε περίπου τα 11,4 δισ. ευρώ. Να θυμηθούμε, βεβαίως, πως για να συγκεντρωθούν τα ποσά αυτά, υπήρξε υπερφορολόγηση τόσο των φυσικών προσώπων όσο και των επιχειρήσεων. Υπήρξε ένα στράγγισμα της αγοράς δημιουργώντας συνθήκες οικονομικής ασφυξίας. Υπήρχε μείωση του προγράμματος δημοσίων επενδύσεων, άρα λιτότητα στην λιτότητα. Το αποτέλεσμα, οι ανισότητες αυξήθηκαν, η φτώχια διευρύνθηκε και οι πρόσθετες ληξιπρόθεσμες οφειλές των φορολογουμένων, προς το κράτος, άγγιξαν το 18,1 δισ. ευρώ. Τα νούμερα δεν αμφισβητούνται.

Θετικό και συνάμα αναγκαίο, λοιπόν, το γεγονός ότι αλλάζει η φιλοσοφία της οικονομικής πολιτικής, δίνοντας έμφαση στην επιτάχυνση της ανάπτυξης και στις νέες επενδύσεις. Τα βήματα είναι σταθερά και μελετημένα. Μειώνουμε τον φόρο των επιχειρήσεων από το 28% στο 22%, μειώνουμε τις ασφαλιστικές εισφορές των μισθωτών στοχευμένα μέσω του φορολογικού νομοσχεδίου, που συζητείται αυτές τις μέρες, τον ΦΠΑ σε μία σειρά από προϊόντα, μειώνουμε την προκαταβολή φόρου των επιχειρήσεων, αυξάνουμε το αφορολόγητο όριο στα παιδιά, στηρίζουμε τις νέες οικογένειες, χορηγώντας το εφάπαξ επίδομα. Οι παρεμβάσεις αυτές, σε συνδυασμό με τις μειώσεις, που ήδη εφαρμόζονται στον ΕΝΦΙΑ και στη φορολογία για τα χαμηλά εισοδήματα, δημιουργούν αλυσιδωτές θετικές, για την οικονομία αντιδράσεις. Αυξάνουν το διαθέσιμο εισόδημα όλων των Ελλήνων και όλων των νοικοκυριών. Αυξάνεται κατά συνέπεια η κατανάλωση, αναθερμαίνεται η οικονομία και η αγορά, βελτιώνεται η εισπραξιμότητα των φόρων, δίνουμε ώθηση εφαρμόζοντας μέτρα τόνωσης, σε ένα κλάδο που χτυπήθηκε πολύ έντονα, την περίοδο της κρίσης. Αυτόν της οικοδομής.

Ο προϋπολογισμός, ενσωματώνει μία σειρά από ελαφρύνσεις για την αγορά ακινήτων, όπως η αναστολή του ΦΠΑ στις νέες οικοδομές για τρία έτη, αλλά και στις παλαιότερες. Η αναστολή του φόρου υπεραξίας ακινήτων, αναστέλλεται για τρία χρόνια. Η επιστροφή μέρους των δαπανών 40%, για τις ανακαινίσεις και για την ενεργειακή αναβάθμιση των κτηρίων, δίνουν μία νέα άνεση στην οικονομία και ώθηση.

Κυρίες και κύριοι συνάδελφοι, δεν μπορούμε και δεν μας επιτρέπει ο χρόνος, να μπούμε σε λεπτομερή καταγραφή όλων των αριθμών, άλλωστε αυτά έχουν ειπωθεί με λεπτομέρεια, από τους Εισηγητές και από τον παριστάμενο Υπουργό και από τον Υπουργό που αποχώρησε. Στέκομαι, μόνο στο γεγονός, ότι πίσω από τους αριθμούς πάντα κρύβονται άνθρωποι. Εμείς στην Νέα Δημοκρατία, αυτό το έχουμε πάντα στο μυαλό μας. Το επίκεντρό μας στον άνθρωπο. Δίνουμε το στίγμα μας ως παράταξη, είμαστε υπέρ της ελεύθερης αγοράς, υπέρ της επιχειρηματικότητας, υπέρ της αύξησης του ΑΕΠ, είμαστε υπέρ των νέων και καλά αμειβόμενων θέσεων εργασίας, αλλά είμαστε παρόντες για να προστατεύουμε και τις ευάλωτες κοινωνικές ομάδες του πληθυσμού. Να στηρίξουμε την μεσαία τάξη, όλους αυτούς που επλήγησαν τα χρόνια της κρίσης, τους μισθωτούς και τους συνταξιούχους, που θα δουν μείωση των φόρων τους, που θα το νιώσουν στο εισόδημά τους, στην τσέπη τους. Αυξήσαμε το επίδομα θέρμανσης, κατά 10 εκατ. ευρώ και το καταβάλουμε για πρώτη φορά εμπροσθοβαρώς και θα πιστωθεί στους λογαριασμούς των δικαιούχων μέχρι τέλος του έτους.

Κυρίες και κύριοι συνάδελφοι, ο στόχος της σημερινής κυβέρνησης, είναι η σταθερή αταλάντευτη και ισόρροπη ανάπτυξη της χώρας. Η μεγιστοποίηση της κοινωνικής ευημερίας, μέσα από την αναθέρμανση της οικονομίας και την αύξηση του ΑΕΠ. Η μεγάλη αυτή εθνική προσπάθεια αποτυπώνεται στον προϋπολογισμό που συζητάμε σήμερα. Δίνει σαφές μήνυμα αισιοδοξίας για τις προοπτικές της πατρίδας μας, δίνει ελπίδα και επαναεπιβεβαιώνει την εμπιστοσύνη στην κυβέρνησή μας.

Σας ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ. Κύριε Πρόεδρε, κύριε Υπουργέ, πράγματι δεν κάναμε αυτό που κάνατε εσείς, δεν σας αφήσαμε με άδεια ταμεία, χωρίς πρόγραμμα, με μείωση του ΑΕΠ 25%, με ανεργία 27% και να είστε υποχρεωμένοι να βρείτε πρόγραμμα μέσα σε ένα μήνα. Είχατε το προνόμιο να παραλάβετε από το ΣΥΡΙΖΑ, μαξιλάρι 37 δισ. ευρώ, ανεργία στο 17%, ένατο συνεχόμενο τρίμηνο ανάπτυξης, το χρέος ρυθμισμένο και τη χώρα έξω από τα μνημόνια. Με τις θυσίες, βέβαια, του ελληνικού λαού, για να μπορεί να έχει η Ελλάδα μπροστά της, 10 με 15 χρόνια και να συζητήσει σοβαρά για αναπτυξιακές πολιτικές που μπορούν να αντιμετωπίσουν το χρέος.

Και προφανώς, δεν χρεοκόπησαν τη χώρα οι έξι πρώτοι μήνες διακυβέρνησης του ΣΥΡΙΖΑ, αλλά τα 35 χρόνια διακυβέρνησης από το παλιό πολιτικό σύστημα, που επέτρεπαν διαχρονικά την φοροδιαφυγή, την φοροαποφυγή, την υποφορολόγηση του μεγάλου πλούτου, τη διαφθορά, για να μην ξεχνιόμαστε, εξοπλιστικά, φάρμακο και άλλα και βεβαίως, είχαν οικοδομήσει ένα εκτεταμένο πελατειακό κράτος, κουμπάρων, συγγενών, πολιτευτών, με αποτέλεσμα τη διαρκή υστέρηση των δημόσιων εσόδων. Κυνισμός λοιπόν και πολιτική υποκρισία, από το παλιό πολιτικό προσωπικό της χώρας, να αποδίδει στην αρχική εξάμηνη διακυβέρνηση του ΣΥΡΙΖΑ την καταστροφή της χώρας. Αλλά η υποκρισία και σε ευρωπαϊκό επίπεδο, που αφού εθελοτυφλούσε για χρόνια, αντιμετώπισε στη συνέχεια την Ελλάδα σαν πειραματόζωο. Και δυστυχώς, η ιστορία επαναλαμβάνεται και σήμερα με την επαναθεμελίωση του νέου επιτελικού, μεγάλου και ευρύχωρου κομματικού κράτους της δεξιάς, με τελευταίο λαμπρό παράδειγμα, τις τοποθετήσεις των διοικητών των νοσοκομείων.

Εξόφθαλμες και ομολογημένες τοποθετήσεις ρουσφετιών. «Είχα χιλιάδες σταυρούς, στρατό δικό μου», ομολογεί το παζάρι ο παραιτηθείς διοικητής. Με 80% αποτυχημένα στελέχη της Ν.Δ. και 5% στρατηγούς εν αποστρατεία, με παράτυπους διορισμούς. Δύο διορίστηκαν στα νοσοκομεία που υπηρετούσαν, ενώ αυτό αποτελούσε κριτήριο αποκλεισμού και βεβαίως, με την κυνική ομολογία του κ. Βορίδη, «Ποιους θα βάλουμε να διοικήσουν τα νοσοκομεία; Τους ξένους;». Η αποτύπωση δηλαδή της αριστείας. Δηλαδή, πλήρης επιβεβαίωση ότι επανέρχεται πολύ γρήγορα και ορμητικά, ο πυρήνας του πολιτικού συστήματος και οι πρακτικές του, αυτού που οδήγησε τη χώρα στη χρεοκοπία, θεωρώντας προφανώς, ότι μετά από τόσες θυσίες για να βγούμε από τα μνημόνια, οι πολίτες αδιαφορούν για την διαφάνεια και την αξιοκρατία. Όπως λέει και η πιάτσα, «η δουλειά μας να γίνεται», όπως παλιά. Και βεβαίως, αυτό το είδαμε και χτες στην κατάργηση της διαδικασίας του ΑΣΕΠ στις νέες προσλήψεις στη Δ.Ε.Η.. Ήδη, είχαν παρακαμφθεί για έκτακτα γεγονότα από το Υπουργείο Αγροτικής Ανάπτυξης, στις προσλήψεις των Υπηρεσιών Ασύλου και βέβαια αυτό, μέσα σ' ένα πλαίσιο εξασφάλισης, σχεδόν αφωνίας, για όλα αυτά τα πολύ σημαντικά θέματα της συστημικών Μέσων Μαζικής Ενημέρωσης. Αυτά, εισαγωγικά.

Στο δεύτερο κομμάτι θέλω να μιλήσω για τα της Παιδείας. Εκείνο που έχει γίνει φέτος, είναι ότι έχει φύγει ο προϋπολογισμός της έρευνας και έχει μεταφερθεί στο Υπουργείο Ανάπτυξης, όπου παραμένει στα ίδια επίπεδα, αν και κατά τι μειωμένος κατά δύο εκατομμύρια ευρώ, χωρίς να υπάρχει κάποια σαφής εξήγηση, αφού μιλάμε για τον εξωστρεφή προσανατολισμό της έρευνας και την βασική επένδυση, για την επαναφορά του πνευματικού κεφαλαίου. Θα ήθελα μια απάντηση σε αυτό.

Έρχομαι στα του προϋπολογισμού της Παιδείας. Στη γενική του εικόνα, πράγματι, ο προϋπολογισμός εμφανίζει μια σχετική ενίσχυση των πιστώσεων, η οποία όμως είναι της τάξεως του 2,42%. Σαφώς υποδεέστερη των αντίστοιχων αυξήσεων της κυβέρνησης του ΣΥΡΙΖΑ, σε δυσμενέστερες δημοσιονομικές συνθήκες. Να θυμίσω, ότι πέρσι, αυτή η αύξηση ήταν της τάξης του 6,8% και το 2018 του 3,9%. Τεκμηριώνεται λοιπόν η σαφής πολιτική επιλογή η δική μας, να αξιοποιήσουμε τις όποιες δυνατότητες του κεκτημένου δημοσιονομικού χώρου, αλλά ταυτόχρονα και της σημερινής επιλογής της Ν.Δ., που αποτυπώνει μια αδικαιολόγητη δημοσιονομικά υποχώρηση, που πολιτικά εξηγείται από τις γενικότερες επιλογές ταξικής μεροληψίας του προϋπολογισμού.

Παρότι είναι δύσκολη η σύγκριση των προϋπολογισμών, γιατί έχουν αλλάξει τα δεδομένα, δηλαδή, έχει επιλεγεί ένας διαφορετικός τρόπος λειτουργικής ταξινόμησης των δαπανών, θα προσπαθήσω να μπω και στον πυρήνα του θέματος, τι γίνεται με το θέμα της βασικής κατανομής. Πράγματι, το μεγαλύτερο κομμάτι της μισθοδοσίας αφορά τους εργαζόμενους στο Υπουργείο Παιδείας, που είναι πολύ μεγάλη η αναλογία τους. Φαίνεται λοιπόν να υπάρχει μια γενική στασιμότητα. Οι δαπάνες του προσωπικού στο Υπουργείο Παιδείας παρόλα αυτά, έχουν μια αύξηση των πιστώσεων κατά 3,6%, που φαίνεται ότι αυτό σχετίζεται με την πρόβλεψη των μισθολογικών ωριμάνσεων. Εξάλλου, το έχει πει και ο Υπουργός. Το πρόβλημα είναι το εξής: Τι θα γίνει με το θέμα των προσλήψεων; Οι προσλήψεις που είναι τόσο κρίσιμες για αυτόν τον τομέα, δεν εγγράφονται πλέον στους κωδικούς της μισθοδοσίας, αλλά σε μια μείζονα κατηγορία.

Δεν αναφέρεται, δηλαδή, χαρακτηριστικά, όπως αναφέραμε εμείς στον προηγούμενο προϋπολογισμό, ότι θα εφαρμοστεί ο κανόνας των προσλήψεων και των αποχωρήσεων ένα προς ένα, η πρόσληψη του εξειδικευμένου προσωπικού για την ειδική αγωγή και εκπαίδευση και η αντίστοιχη δαπάνη, που ήταν 22 εκατ. ευρώ, υπάρχει μόνο ένα γενικό στην εισηγητική έκθεση, προσλήψεις για την παιδεία, την υγεία και την ασφάλεια. Με το δεδομένο ότι συμπεριλαμβάνονται σε αυτό τον κωδικό οι προσλήψεις που ήδη έχουν αναγγελθεί στον τομέα της ασφάλειας και η μείωση των διαθέσιμων πιστώσεων, ισχυρώς ανησυχούμε τι θα γίνει με τις προσλήψεις για τον ευαίσθητο τομέα, όχι μόνο της ειδικής αγωγής, που μάλλον θα πραγματοποιηθεί, αλλά κυρίως για τις 5.200 προσλήψεις που τις έχει τόσο πολύ μεγάλη ανάγκη γενική παιδεία.

Το δεύτερο θέμα στο οποίο θα ήθελα να αναφερθώ είναι το θέμα των μεταβιβάσεων, δηλαδή, των τακτικών επιχορηγήσεων που πηγαίνουν στη δημόσια εκπαίδευση και των λειτουργικών της αναγκών που έχουν συντριβεί την τελευταία δεκαετία. Το 2011, δηλαδή, ήταν 872 εκατ. και στον παρόντα προϋπολογισμό είναι στα 333 εκατ. και θα πει κανείς τι είναι αυτά, για τα ντουβάρια και τα χαρτιά; Η απάντηση είναι όχι. Αφορά όλους τους εργαζόμενους και διδασκόμενους στην παιδεία αποκλειστικά, που είναι ένα πολύ μεγάλο νούμερο περίπου ενάμιση εκατομμύριο μαθητές και μαθήτριες, 600.000 φοιτητές και φοιτήτριες και 72.000 μεταπτυχιακοί. Άρα, λοιπόν, οι μεταβιβάσεις θα πρέπει να καλύπτουν τις ανάγκες όλων αυτών, τι προκύπτει; Από τις πιστώσεις των μεταβιβάσεων στην εκπαίδευση, η μερίδα του λέοντος ανήκει στα ΑΕΙ και εδώ βλέπουμε, ότι ενώ το 2009 τα πανεπιστήμια και τα ΤΕΙ έπαιρναν 550 εκατ. ευρώ, το 2017 η δαπάνη είχε κατεβεί στα 185 εκατομμύρια και τελικά πληρώθηκαν 226 εκατομμύρια ευρώ, επομένως τεράστια απόκλιση από τις πραγματικές ανάγκες που έχουν τα πανεπιστήμια. Ο προϋπολογισμός, λοιπόν, περαιτέρω προβλέπει μείωση της τακτικής επιχορήγησης προς τα πανεπιστήμια. Αυτό με σαφήνεια προδιαγράφει τη μείωση ζωτικών πιστώσεων για τη λειτουργία των πανεπιστημίων. Υποστηρίζουν οι μειωμένες αυτές πιστώσεις πολιτική αποχώρησης του κράτους από την υποχρέωση χρηματοδότησης της δημόσιας εκπαίδευσης. Ουσιαστικά πρόκειται για ένα χρηματοδοτικό εργαλείο απαξίωσης της δημόσιας παιδείας και διαμόρφωσης μιας τέτοιας κατάστασης, όπου η ιδιωτικοποίηση και τα δίδακτρα θα προβάλλονται ως η αναγκαία και σωτήρια επιλογή.

Καταληκτικά, τα βασικά σημεία της κριτικής μας είναι, ο προϋπολογισμός δεν αποτυπώνει με σαφήνεια τις πολιτικές επιλογές του Υπουργείου Παιδείας, δεν παρουσιάζει στο κοινοβούλιο εκείνες τις δεσμεύσεις που θα επέτρεπαν το διάλογο, έστω και με όρους πολιτικού ανταγωνισμού, δεν αποσαφηνίζει τις προτεραιότητες, αναφέρθηκα στο κομμάτι των προσλήψεων χαρακτηριστικά, αλλά και τα εργαλεία άσκησης αυτής της πολιτικής ώστε να ενημερώνονται και να μας κρίνουν οι πολίτες. Επιδεικνύει μια εχθρότητα προς τις πολιτικές της προηγούμενης κυβέρνησης και το λέω αυτό διότι δεν έχουν υλοποιηθεί ακόμη, όπως ξέρετε, οι προϋπολογισθείσες προσλήψεις στον ευαίσθητο τομέα της ειδικής αγωγής, παρά τη δέσμευση, η οποία υπήρχε στο ανώτατο επίπεδο.

Επίσης, ο προϋπολογισμός δεν αξιοποιεί τις υπάρχουσες κεκτημένες δυνατότητες της μεταμνημονιακής εποχής και τον υπαρκτό δημοσιονομικό χώρο που κατέκτησε ο ΣΥΡΙΖΑ για να συνεχίσει την ανάταξη της δημόσιας παιδείας άλλα υποτάσσεται στη γενική ταξική μεροληψία των βασικών δημοσιονομικών στοχεύσεων της Κυβέρνησης και των ιδεοληψιών του νέου φιλελευθερισμού.

Ο προϋπολογισμός, λοιπόν, μέσω των ασαφειών και των γενικεύσεών του προκατασκευάζει την εφαρμογή σε όλη τη δομή της δημόσιας παιδείας μέτρων εμπορευματοποίησης και ιδιωτικοποίησης. Περισσότερα θα έχουμε τη δυνατότητα να πούμε στην Ολομέλεια.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Το λόγο έχει ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Κύριε Πρόεδρε, θα μου επιτρέψετε πριν από μία παρατήρηση, την οποία θα ήθελα να κάνω πιο επίκαιρη, να σας πω τρεις σκέψεις για το θέμα του μαξιλαριού γιατί πολύ μας απασχολεί και εμφανίζεται κιόλας ως ένα τεράστιο επίτευγμα το οποίο κληρονομήθηκε.

Πρώτον, θα ήθελα να πω τι είναι και τι δεν είναι το μαξιλάρι ρευστότητας. Οι πιστωτές ήταν αυτοί, οι οποίοι είχαν ζητήσει να συγκεντρωθεί ένα αρκετά μεγάλο ποσό σε ένα ειδικό ταμείο παγωμένων κεφαλαίων, διότι πρόκειται για παγωμένα κεφάλαια, το οποίο θα μπορούσε να χρησιμοποιηθεί σε περίπτωση που η Ελλάδα δεν κατόρθωνε να επιστρέψει στις αγορές κεφαλαίων. Το ζήτησαν και έγινε. Δημιουργήθηκε έτσι ένα χρηματοοικονομικό τέρας. Σύμφωνα με τον πρώην πρωθυπουργό Αλέξη Τσίπρα, η κυβέρνησή του έβαλε στο μαξιλάρι το ποσό των 37 δις, αυτό άλλωστε επαναλήφθηκε και μόλις πριν από λίγο.

Υπενθυμίζω για μέτρο σύγκρισης ότι στο προϋπολογισμό που συζητούμε τα έσοδα από το φόρο εισοδήματος είναι 16,6 δισ..

Επίσημη ανακοίνωση για το ύψος και την σύνθεση του χρηματικού αποθέματος δεν υπάρχει, αλλά από μια πρόχειρη δημοσιογραφική συλλογή πληροφοριών το απόθεμα αυτό προσεγγίζει αυτή τη στιγμή τα 31 δισ.. Σύμφωνα με το Γραφείο Προϋπολογισμού της Βουλής 9,5 δις είναι από την τελευταία δόση των δανείων του τρίτου μνημονίου, τα κεφάλαια τα οποία πήραμε χωρίς να τα χρειαζόμαστε.

Άλλα 3 δις είναι το προϊόν από εκδόσεις ομολόγων του 2018 που έγιναν με τα υψηλά επιτόκια που ίσχυαν εκείνη την περίοδο. Αυτά μας τα πάγωσαν. Προσθέτουμε και όσα χρήματα περίσσευαν από τα υπερπλεονάσματα και έχουμε ένα σύνολο 15,8 δισεκατομμυρίων που αντιστοιχούν στο πραγματικό «μαξιλάρι».

Κάπου αλλού σε άλλο λογαριασμό υπάρχει και ένα ποσό 2-3 δισ. που προήλθε από τις ελάχιστες ιδιωτικοποιήσεις που έγιναν, αλλά είναι άλλος λογαριασμός.

Στα παραπάνω η προηγούμενη Κυβέρνηση, προσθέτει το εξής για να εντυπωσιάσει: «Γνωρίζετε ότι η Βουλή έχει εγκρίνει σε διαφορετικές περιστάσεις και σε διαφορετικές περιόδους με διαφορετικές αφορμές ειδικό Κανονισμό για την διαχείριση των διαθεσίμων των φορέων της γενικής Κυβέρνησης, δήμοι, ΔΕΚΟ και άλλοι οργανισμοί, σύμφωνα με τον οποίο οι τελευταίοι αυτοί είναι υποχρεωμένοι να καταθέτουν όσα χρήματα ξεπερνούν τις ανάγκες 15 ημερών σε ειδικό λογαριασμό που τηρεί η Τράπεζα της Ελλάδος». Τα υπόλοιπα αυτά είναι αρκετά, άλλα γύρω στα 15 είναι που μετακομίζουν και πάνε στο απόθεμα επί των οποίων πληρώνουμε φόρους, μέχρι πρότινος είναι αλήθεια και τώρα τα βραχυπρόθεσμα επιτόκια είναι αρνητικά.

Είναι αυτά χρήματα των φορολογουμένων; Όχι βέβαια. Μόνο ένα μέρος αφορά σε φόρους προηγούμενων ετών, όπως είπα. Τα υπόλοιπα είναι δάνεια που έχουν ήδη άλλωστε προστεθεί στο δημόσιο χρέος.

Στην πράξη όμως όλα αυτά τα χρήματα και εδώ είναι το θέμα είναι των δανειστών, γιατί αποτελούν εγγύηση για τα δάνεια που μας έχουν δώσει και είναι χαρακτηριστικό ότι ο Υπουργός των Οικονομικών δεν μπορεί να τα διαθέσει όπως νομίζει, το μάθαμε εδώ, το εξήγησε κ. Σκυλακάκης, ούτε η Βουλή μπορεί να τον εξουσιοδοτήσει για κάτι τέτοιο. Χρειάζεται έγκριση των δανειστών. Αν αυτό δεν συνιστά πράξη μειωμένης εθνικής κυριαρχίας, παρακαλώ να μας εξηγήσουν οι προηγούμενοι Υπουργοί με ποια λογική δεχτήκαν κάτι παρόμοιο.

Δεύτερον, μειώνει το «μαξιλάρι» τα επιτόκια δανεισμού του δημοσίου; Η Αντιπολίτευση επαναλαμβάνει την άποψη του Eurogroup και των πλέον συντηρητικών, δημοσιονομικά μιλώντας τουλάχιστον, στελεχών της Επιτροπής, σύμφωνα με την οποία το «μαξιλάρι» ήταν απαραίτητο για να βγούμε στις αγορές. Ο συλλογισμός είναι «grosso modo» ο ακόλουθος: “Όταν εκδίδεις ομόλογα είναι καλό να γνωρίζουν οι αγορές πως αν δεν σου δώσουν τα κεφάλαια που ζητάς και σε καλή τιμή, σε χαμηλό επιτόκιο, δηλαδή, μπορείς να ακυρώσεις την έκδοση των ομολόγων, αφού έχεις αρκετά χρήματα για να εξυπηρετήσεις τις τρέχουσες δανειακές σου υποχρεώσεις». Και αυτό είναι σωστό.

Η αλήθεια είναι ότι η Κυβέρνηση έχει να δανειστεί ελάχιστα το 2020, θα μπορούσε κάλλιστα να τα πάρει από εκεί και να μη βγει στις αγορές αν δεν υπήρχαν άλλοι πολύ πιο σπουδαίοι λόγοι.

Με δύο ερωτηματικά βεβαίως όλα αυτά. Το 2020 για παράδειγμα, που είναι οι δανειακές μας υποχρεώσεις ελάχιστες θα μπορούσαμε να βγούμε στις αγορές και θα έπρεπε να βγαίνουμε στις αγορές, γιατί η σπουδαία δουλειά που κάνει ο Οργανισμός Διαχείρισης Δημόσιου Χρέους, αποδεικνύει ότι στην πραγματικότητα δίνει το σήμα στις αγορές ότι πηγαίνεις καλά. Οι αγορές σου λένε κάθε τόσο κάθε φορά που βγαίνεις πάρε λιγότερο επιτόκιο, γιατί πας καλύτερα.

Μήπως, λοιπόν, το «μαξιλάρι» μειώνει τα επιτόκια, όπως λένε συνάδελφοι; Αν συνεισφέρεις σε κάτι, σίγουρα αυτό είναι πολύ λίγο και σίγουρα συνέβη κατά τη δική σας θητεία. Όταν το 2014 βγήκε για τελευταία φορά η τότε Κυβέρνηση να δανειστεί, η νέα κυβέρνηση Σαμαρά-Βενιζέλου πήρε επιτόκιο 4, 75% και βεβαίως τότε δεν υπήρχε «μαξιλάρι» ρευστότητας. Την τελευταία φορά που δανειστήκαμε με Κυβέρνηση ΣΥΡΙΖΑ ήταν το Μάρτιο του 2019 με επιτόκια 3,85% και είχαμε «μαξιλάρι» ρευστότητας, με αποτέλεσμα ένα 0,9%, ούτε καν της εκατοστιαίας μονάδας σε πέντε χρόνια μείωση. Μετά τις εκλογές του Ιούλιου με τη νέα Κυβέρνηση και κυρίως με την νέα οικονομική πολιτική και την αναπτυξιακή φορολογική πολιτική, το κράτος δανείστηκε μόλις τον Οκτώβριο με 1,5%, όπως όλοι γνωρίζετε. Πτώση του κόστους κατά 2,35 μονάδες με το ίδιο πάντοτε «μαξιλάρι» ρευστότητας. Τελικά, σε τι είναι, αν είναι σε κάτι χρήσιμο το μαξιλάρι;

Είναι προφανές ότι το μαξιλάρι ήταν χρήσιμο μόνο επειδή οι δανειστές δεν εμπιστευόντουσαν τον κ. Τσίπρα. Μην ξεχνάτε, το υπενθύμισα άλλωστε και κατά τη συζήτηση του ισολογισμού του 2015 προ ολίγων ημερών, ότι μέχρι και το πρώτο εξάμηνο του 2017 ο κ. Τσίπρας υποχρέωνε το οικονομικό του επιτελείο να απειλεί ευθέως τους εταίρους ζητώντας να του εγκρίνουν διάφορες ανεδαφικές ιδέες, οι οποίες κατά την κρίση του, θα χρησίμευαν για να δοθούν ως «καθρεφτάκια» στους ψηφοφόρους εδώ στην Ελλάδα.

Είναι χαρακτηριστικό όμως ότι το Eurogroup αξιολογώντας τότε την κατάσταση αποφασίζει, 15 Ιουνίου του 2017, το εξής: «Ενόψει του τερματισμού του τρέχοντος προγράμματος τον Αύγουστο του 2018 το Eurogroup δεσμεύεται να παρέχει στήριξη στην Ελλάδα για την επιστροφή στις αγορές, επισημαίνοντας ότι οι μελλοντικές εκταμιεύσεις θα πρέπει να καλύπτουν όχι μόνο την ανάγκη αποπληρωμής των ληξιπρόθεσμων οφειλών, αλλά και τη δημιουργία περαιτέρω αποθεμάτων ρευστότητας». Το «μαξιλάρι», δηλαδή, για την υποστήριξη της εμπιστοσύνης των επενδυτών και τη διευκόλυνση της πρόσβασης στις αγορές. Είναι αυτό που είπα. Το ζήτησαν και έγινε.

Ο κ. Τσίπρας βρήκε τρόπο να μετατρέψει, πάντως, το «μαξιλάρι» σε εργαλείο προεκλογικής προπαγάνδας. 7 Μαΐου, μαζεύει το Οικονομικό Επιτελείο στο Ζάππειο και δηλώνει « Ανοίξαμε Ειδικό Λογαριασμό Εγγυήσεων (Escrow Account), όπου θα καταθέσουμε 5,55 δισεκατομμύρια ευρώ. Αυτά τα χρήματα αντιστοιχούν στο 3% του Α.Ε.Π. και κατατίθενται ως επιπλέον εγγύηση έναντι των δανειστών, για τα επόμενα τρία χρόνια, έως το 2022. Εγγύηση ότι θα πάρουν τα χρήματα που αναλογούν, στο ύψος των πρωτογενών πλεονασμάτων 3,5%. Αλλά, παράλληλα, εμείς θα έχουμε δημοσιονομικό χώρο για μια νέα πολιτική».

Τέτοιος λογαριασμός δεν υπήρξε ποτέ. Έλεγε ψέματα ο κ. Τσίπρας; Είχε σκοπό να το κάνει μόλις βρει χρόνο; Άβυσσος η ψυχή του ανθρώπου. Επιπλέον, παρόμοιος λογαριασμός παραβιάζει κάθε δημοσιονομικό κανόνα, γι' αυτό και δεν έφτασε ποτέ ούτε καν στο τραπέζι του Eurogroup. Ούτε λειτούργησε, τότε ούτε βεβαίως, αργότερα. Ούτε καν προεκλογικώς.

Το πρόβλημα με το 3,5 προκύπτει, επειδή αυτό αντιστοιχεί στο μέγεθος των ρυθμισμένων τόκων, που αναλογούν, ετησίως, στο ρυθμισμένο χρέος. Επειδή πρέπει να πληρώνει κανείς τους τόκους από τα καθαρά του έσοδα, αλλιώς θα έπρεπε να δανειστεί και αυτό θα μεγάλωνε το χρέος. Αυτό που σκέφτηκε ο κ. Τσίπρας είναι άλλη μια τσαπατσούλικη και προπαγανδιστικής υφής «εξυπνάδα». Γιατί, όπως δεν μας είπε, αλλά όπως είναι προφανές, ακόμα και αν φτιάχναμε αυτόν το λογαριασμό, θα συνεχίζαμε να πληρώνουμε τους τόκους από τα κρατικά έσοδα. Δηλαδή, από τους υπέρ φόρους.

Τέλος, κύριε Πρόεδρε, πόσο σημαντική είναι, τελικά, η επιστροφή, στην Ελλάδα, της υπεραξίας των ομολόγων που κατέχει το Ευρωπαϊκό Σύστημα Κεντρικών Τραπεζών; Η επιστροφή της διαφοράς, μεταξύ όσων πλήρωσαν οι Κεντρικές Τράπεζες της Ευρωζώνης και η ΕΚΤ όταν, την άνοιξη του 2010, αγόραζαν, μαζικά, ελληνικά ομόλογα σε μια καθυστερημένη, είναι αλήθεια, προσπάθεια να διασωθεί η Ελλάδα και η ίδια η Ευρωζώνη, είχε γίνει αποδεκτή και παραδεκτή και γινόταν, κανονικά, μέχρι το 2014.

Τη διαδικασία αυτήν, την «τίναξε στον αέρα» η πρώτη Κυβέρνηση Τσίπρα. Διαλύοντας μόνοι μας τη συμφωνία, απαλλάξαμε τους εταίρους από την υποχρέωση, που είχαν αναλάβει. Ένα μέρος των επιστροφών χάθηκε για πάντα. Όταν, τέλος πάντων, ο κ. Τσίπρας αποδέχθηκε πλήρως την ήττα του, τότε, το καλοκαίρι του 2017 και άρχισε να σκέφτεται πιο «έξυπνα», δηλαδή στο δεύτερο εξάμηνο του 2017, η συμφωνία επανήλθε, ως μέρος, μάλιστα, της λύσης για το χρέος. Από τότε που διαλύθηκε η συμφωνία και μέχρι σήμερα, δεν έγινε τίποτα.

Η Κυβέρνηση Μητσοτάκη είναι που διασφάλισε, τώρα, την επιστροφή στους κανονικούς ρυθμούς των σχετικών κεφαλαίων. Και αυτό είναι ιδιαίτερα σημαντικό, αφού τα χρήματα αυτά θα πάνε, αποκλειστικά, σε επενδυτικούς σκοπούς. Η θετική επίπτωση ενός ποσού κοντά στο 1,2 δισ. ευρώ, αρχικώς, πολλαπλασιαζόμενη στην παραγωγική οικονομία, μπορεί, από μόνη της, να δώσει το bonus ανάπτυξης, που τόσο χρειαζόμαστε.

Αν όλα πάνε κατ΄ ευχήν, είναι λογικό να ελπίζουμε, κύριε Πρόεδρε, ότι, μόνο γι’ αυτόν το λόγο, ο ρυθμός αύξησης του Α.Ε.Π. θα περάσει το 3%.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Παπαδημητρίου. Τώρα, το λόγο έχει ο κ. Λάζαρος Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από τέσσερα χρόνια Προϋπολογισμών ανελέητης φορολογικής επιδρομής, κατάργηση φοροαπαλλαγών και κοινωνικών επιδομάτων για τους ασθενέστερους, συνεχόμενων μειώσεων μισθών και συντάξεων, δημιουργικής λογιστικής και εικονικής πραγματικότητας, προϋπολογισμών-ευχολογίων που έπεφταν έξω σε κάθε υποτυπώδη στόχο που έθεταν, η νέα Κυβέρνηση της Ν.Δ. φέρνει, φέτος, επιτέλους, έναν Προϋπολογισμό αναπτυξιακής προοπτικής και κοινωνικού εκσυγχρονισμού. Έναν Προϋπολογισμό, που αντί να ενδιαφέρεται για τους δεκάδες φόρους όπως γινόταν επί Κυβέρνησης του ΣΥΡΙΖΑ, πλέον ενδιαφέρεται για τα χρήματα των πολιτών.

Υπολογίζουμε και σεβόμαστε τους πολίτες, σε αντίθεση με τη δήθεν ευαίσθητη αριστερή διακυβέρνηση του ΣΥΡΙΖΑ, τα υποτιθέμενα επιτεύγματα της οποίας προσπάθησε, ατυχώς, να υπερασπιστεί, στην προχθεσινή τοποθέτησή της, η Γενική Εισηγήτρια του ΣΥΡΙΖΑ, ανακαλύπτοντας μέτρα ενίσχυσης του εισοδήματος των νοικοκυριών που εισήγαγε ο ΣΥΡΙΖΑ, αύξηση των μισθών, μείωση του Φ.Π.Α στην Ενέργεια και μείωση του ΕΝΦΙΑ. Μα καλά, κυρία Παπανάτσιου, σε ποιο σύμπαν γίναν όλα αυτά; Ξεχνάτε ότι δεσμεύσατε τη χώρα σε πολύ υψηλά πρωτογενή πλεονάσματα 3,5% του Α.Ε.Π., έως το 2022; Και στη συνέχεια, 2% έως το 2060; Ξεχνάτε ότι μειώσατε το επίδομα θέρμανσης στο μισό, ότι περικόψατε το ΕΚΑΣ και ότι, επί των ημερών σας, μειώθηκε δύο φορές το αφορολόγητο, τσακίζοντας την τσέπη των οικονομικά ασθενέστερων;

Ξεχνάτε, ότι πέρυσι φέρατε έναν Προϋπολογισμό που είχε 29 νέους φόρους, που μαζί με τις περικοπές των συντάξεων, ουσιαστικά οδηγούσαν σε μέτρα που έφτασαν τα 10 δισεκατομμύρια ευρώ, που φορτώσατε στις αποκαμωμένες πλάτες της ελληνικής κοινωνίας; Έλεος, με τις δήθεν φιλολαϊκές πολιτικές σας, τις αλαφροΐσκιωτες αυταπάτες σας, τις ιδεοληψίες σας, που δυστυχώς για τη χώρα, μας κόστισαν πολύ και συνεχίζουν να κοστίζουν ακόμη.

Η νέα Κυβέρνηση έρχεται με τον φετινό Προϋπολογισμό, να διασφαλίσει και να μεγεθύνει τις προοπτικές σε δύο κυρίαρχες πτυχές της πολιτικής της, την κινητοποίηση των εγχώριων και ξένων επενδύσεων του υγιούς Επιχειρείν, που θα εκτοξεύσει την οικονομική ευημερία και θα δημιουργήσει νέες θέσεις εργασίας από τη μια, την προστασία των ασθενέστερων οικονομικών τάξεων μέσω της ελάφρυνσης των φορολογικών και ασφαλιστικών βαρών, από την άλλη. Και αυτοί οι στόχοι τίθενται σε μια εποχή όπου ήδη η Κυβέρνηση έχει πετύχει, όχι μόνον την επιτυχή έξοδο στις αγορές και μάλιστα για πρώτη φορά με αρνητικό επιτόκιο, αλλά και τη σταδιακή ανάκαμψη των δεικτών οικονομικού κλίματος, όπως αποτυπώνεται και από την Standard & Poor's.

Έτσι, ο φετινός Προϋπολογισμός, όχι μόνο καλύπτει το δημοσιονομικό κενό που κληρονόμησε για το τρέχον έτος, αλλά δημιουργεί και δημοσιονομικό χώρο για μια σημαντική μείωση των φορολογικών συντελεστών, αλλά και αύξηση των δημοσίων επενδύσεων κατά το 2020.

Ένας Προϋπολογισμός ρεαλιστικής αισιοδοξίας, που προβλέπει αύξηση του ΑΕΠ για το 2020, υποχώρηση της ανεργίας, αύξηση της ιδιωτικής κατανάλωσης, εκτόξευση των επενδύσεων, μεγέθυνση των εξαγωγών και των εισαγωγών, ένας Προϋπολογισμός που εκτιμά υποχώρηση του χρέους από το 173% του ΑΕΠ φέτος στο 167% για το 2020, ενώ τα έσοδα από ιδιωτικοποιήσεις, που επί διακυβέρνησης ΣΥΡΙΖΑ βρίσκονταν σε ελεύθερη πτώση, αναμένεται να φτάσουν τα 2,44 δισεκατομμύρια ευρώ. Ένας Προϋπολογισμός που προβλέπει μέτρα στήριξης των πολιτών, των ευάλωτων κοινωνικών ομάδων και των επιχειρήσεων, που φτάνουν τα 1,1 δισεκατομμύρια ευρώ, σε πείσμα της Γενικής Εισηγήτριας του ΣΥΡΙΖΑ που κατηγορεί τη Ν.Δ. ότι προχωρά, δήθεν, σε παροχές για λίγους εις βάρος των πολλών, παραμένοντας πιστή στις νεοφιλελεύθερες ιδέες της, έχουμε να πούμε, κυρίες και κύριοι του ΣΥΡΙΖΑ, τα εξής:

Παροχή για λίγους εις βάρος των πολλών είναι η χορήγηση επιδόματος ύψους 2.000 ευρώ για κάθε παιδί που θα γεννηθεί από την 1η Ιανουαρίου του 2020, με εξαιρετικά μάλιστα διευρυμένα εισοδηματικά κριτήρια που καλύπτουν, τουλάχιστον, το 90% των νοικοκυριών;

Παροχή για λίγους είναι η μείωση του εισαγωγικού συντελεστή φορολογίας εισοδήματος στο 9%, που αφορά σχεδόν σε 6 εκατομμύρια πολίτες και η αύξηση του αφορολόγητου για κάθε παιδί;

Παροχή για λίγους είναι η μείωση των ασφαλιστικών εισφορών εργαζομένων πλήρους απασχόλησης, κατά περίπου μία μονάδα;

Παροχή για λίγους είναι η μείωση φόρων για τις επιχειρήσεις, από το 28% στο 24%, από τη χρήση του 2019 για τον φόρο εισοδήματος και από το 10% στο 5% για τη φορολογία των κερδών που θα διανεμηθούν το 2020 ή μήπως είναι παροχή για λίγους η τόνωση της οικοδομικής δραστηριότητας, με αναστολή για τρία έτη του Φ.Π.Α στις νέες οικοδομές και του φόρου υπεραξίας των ακινήτων;

Ασφαλώς και δεν είναι παροχή για λίγους, κυρίες και κύριοι του ΣΥΡΙΖΑ, αλλά εσείς βυθισμένοι στην αριστερή σας νιρβάνα, που εντελώς αυθαίρετα όλα τα δικαιολογεί και όλα τα καθαγιάζει, διακρίνετε παντού ανυπέρβλητα εμπόδια και κάνετε με ευκολία περισπούδαστες κριτικές, ενώ παράλληλα αρνείστε να δείτε, ότι στα χρόνια της δικής σας διακυβέρνησης δεν σταθήκατε ικανοί να πράξετε τίποτα απ' όλα όσα σήμερα κατακρίνετε και έχετε μάλιστα το θράσος να μιλάτε για Προϋπολογισμό μειώσεων, όταν τα στοιχεία που κατέθεσε στην Ολομέλεια ο ίδιος ο Υφυπουργός Οικονομικών, ο κ. Σκυλακάκης, σας διαψεύσουν πανηγυρικά.

Γιατί ο Προϋπολογισμός του 2020 προβλέπει πρόσθετες πραγματικές δαπάνες, τόσο στην Εθνική Άμυνα όσο και στην Υγεία, στην Παιδεία και στην Κοινωνική Ασφάλιση σε σχέση με αυτόν του 2019. Αυτό λέγεται οικονομία, νοικοκύρεμα, προγραμματισμός.

Κυρίες και κύριοι, είναι η πρώτη φορά στην νεότερη πολιτική μας ιστορία, που μια κυβέρνηση δέχεται κριτική γιατί εφαρμόζει κατά γράμμα το προεκλογικό της πρόγραμμα και προχωράει με συνέπεια στον σχεδιασμό του μέλλοντος. Τέτοιες κριτικές, όμως, δεν βρίσκουν πια ευήκοα ώτα. Αυτό που οι πολίτες απαιτούν, είναι σοβαρή κυβέρνηση και προσέξτε το, κυρίες και κύριοι του ΣΥΡΙΖΑ το ίδιο σοβαρή αντιπολίτευση, για να αντιμετωπιστούν τα μεγάλα προβλήματα.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Τσαβδαρίδη.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Γενική Εισηγήτρια του ΣΥΡΙΖΑ):** Κύριε Πρόεδρε, επειδή ο κ. συνάδελφος αναφέρθηκε σε εμένα προσωπικά, ζητώ το λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, αναφέρθηκα στην κυρία Παπανάτσιου, ως Εισηγήτρια του ΣΥΡΙΖΑ. Δεν έχει κάτι προσωπικό, πολιτικά αναφέρθηκα.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρία Παπανάτσιου, ως Εισηγήτρια, έχετε το λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Γενική Εισηγήτρια του ΣΥΡΙΖΑ):** Ευχαριστώ, κύριε Πρόεδρε. Κατ’ αρχήν θα ήθελα να θυμίσω σε όλους ότι όλοι αυτοί οι φοβεροί 29 νέοι φόροι, εγώ δεν βλέπω μέσα στον Προϋπολογισμό να φεύγουνε. Υπάρχουν όλοι, εκτός από έναν, όπως είπαμε και στην πρωτομιλία μας ότι είναι ο φόρος για τις επιχειρήσεις και η μείωση στο 5% των μερισμάτων, το οποίο και εμείς είχαμε μειώσει από το 15% στο 10%, θεωρώντας ότι έπρεπε να δώσουμε κάτι και σε αυτή την ομάδα και από κει και πέρα, μειώναμε σταδιακά τους φόρους των επιχειρήσεων κατ’ έτος.

Θεωρούμε ότι από το 1 δισ. 200 εκατομμύρια, τα οποία γίνεται μείωση φόρων, τα 600 εκατομμύρια δίνονται στους λίγους και το τεκμηριώνουμε, γιατί τα στοιχεία που υπάρχουν είναι αυτά και τα ανέφερε και πριν από λίγο και ο κ. Τσακαλώτος.

Να δούμε λίγο όμως κάποια άλλα ζητήματα, επειδή μπήκε και το θέμα ότι βρήκατε και κάποιο δημοσιονομικό κενό όταν παραλάβατε. Τότε θα έλεγα εδώ ότι πρέπει να είστε και ανεύθυνοι, γιατί από τη στιγμή που βρήκατε δημοσιονομικό κενό, μόλις αναλάβατε, αμέσως μετά, ήρθατε και νομοθετήσατε 200 εκατομμύρια για την μείωση του ΕΝΦΙΑ και άλλων φόρων. Άρα, δεν έχετε κάποια σοβαρότητα, από τη στιγμή που παραλάβατε δημοσιονομικό κενό, όπως ισχυρίζεστε και έρχεστε μετά από λίγο διάστημα, μόλις αναλαμβάνετε την κυβέρνηση, να μειώσετε φόρους. Άρα, ξέρατε πάρα πολύ καλά και το ξέρετε πάρα πολύ καλά ότι το καλοκαίρι με τον τουρισμό, όπως είχε γίνει και τις προηγούμενες χρονιές, όλα τα νούμερα αντιστρέφονται και για αυτό στο δεύτερο εξάμηνο, έχουμε καλύτερα έσοδα και το ξέρετε πάρα πολύ καλά κύριοι της Νέας Δημοκρατίας, γιατί δεν είναι η πρώτη χρονιά που γίνεται, είναι κάτι που γίνεται στη χώρα μας όλα τα χρόνια.

Να δούμε λίγο και για το επίδομα θέρμανσης, επειδή αναφέρθηκε στο επίδομα θέρμανσης ο συνάδελφος που μίλησε πριν. Με τη δικιά μας την κυβέρνηση δίναμε τα ίδια και περισσότερα από αυτά, που δίνετε σήμερα εσείς. Είχαμε τη δυνατότητα και τα δίναμε και δίναμε τη δυνατότητα στην Α και στη Β ζώνη σε ορεινούς δήμους να παίρνουν πετρέλαιο θέρμανσης πολύ περισσότερο, ακόμη και 60%, από αυτό που δίνετε σήμερα εσείς με την απόφασή σας. Άρα, μη μας κουνάτε το δάκτυλο εμάς για το επίδομα θέρμανσης και όλα τα μέτρα που φέραμε και η μείωση του Φ.Π.Α. στη ΔΕΗ και όλα τα υπόλοιπα είναι προς αυτή την κατεύθυνση, βοηθώντας και αυτούς ακόμη που καταναλώνουν και ηλεκτρικό ρεύμα.

Σίγουρα δεν μπορείτε να δικαιολογήσετε τίποτα από αυτά που λέγατε προεκλογικά. Πραγματικά η μεσαία τάξη δεν υπάρχει πουθενά στον προϋπολογισμό σας, σε αυτήν θα πρέπει να απολογηθείτε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ακούστηκε η άποψη της κυρίας Παπανάτσιου.

Το λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Κύριε Πρόεδρε, ζήτησα το λόγο για να απαντήσω σε αυτά που έθεσε η κυρία Παπανάτσιου.

Το καλοκαίρι του 2019 δώσαμε τον ΕΝΦΙΑ, διότι ξεκινήσαμε και μετρήσαμε την υποεκτέλεση, κάτι που δεν κάνατε ποτέ στον προϋπολογισμό και βρήκαμε πού υπήρχαν διαθέσιμα κονδύλια. Όπως, για παράδειγμα, τα 150 εκατομμύρια που υπήρχαν για τα κόκκινα δάνεια και τελικά θα διατεθούν μόλις 10.000 ευρώ ή 15.000.

Δεύτερον, για το επίδομα θέρμανσης τα πραγματικά δαπανηθέντα το 2019 επί δικής σας κυβερνήσεως ήταν 64 εκατομμύρια. Αυτό από το οποίο ξεκινάμε είναι 68 και έχουμε δεσμευτεί ότι και κάποια επιπλέον χρήματα θα δοθούν στην αρχή του 2020 από το αποθεματικό. Τέλος, για αυτά που λέτε ότι μειώνεται το επίδομα θέρμανσης κ.λπ. να σας θυμίσω ότι το επίδομα θέρμανσης για να πάρεις τα 300 ή 400 ή 450 €, έπρεπε να έχεις καταβάλει μετρητό 2.500 ευρώ και αν δεν είχες λεφτά επί ΣΥΡΙΖΑ κρύωνες. Τώρα παίρνουν όλοι το ίδιο επίδομα θέρμανσης χωρίς να χρειάζεται να δίνουν 2000 €, μπορείς να πάρεις τα 300 € με 600 € μόλις, γιατί το επίδομα θέρμανσης είναι για τους φτωχούς και όχι για αυτούς που έχουν χρήματα στην άκρη.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Θα μου επιτρέψετε, κύριε Υπουργέ, να ξέρω καλύτερα πόσο είναι απαραίτητο το επίδομα θέρμανσης στην Α ζώνη και στους ορεινούς δήμους. Ξέρετε πάρα πολύ καλά, ότι εκείνοι που χρησιμοποιούν το πετρέλαιο στους ορεινούς δήμους και στην Α ζώνη, κατά κύριο λόγο είναι άνθρωποι που δεν μπορούν να χρησιμοποιήσουν εναλλακτικές μεθόδους θέρμανσης που μπορούν να χρησιμοποιήσουν οι πιο νέοι, τουλάχιστον στις ορεινές περιοχές τα ξύλα ή οποιοδήποτε άλλο καύσιμο. Άρα, σε αυτούς τους ανθρώπους δεν επαρκεί με τίποτα το ποσόν που δίνεται, χρειάζονται τουλάχιστον δύο τόνους γιατί ο χειμώνας ξεκινάει από το Σεπτέμβριο και τελειώνει το Μάιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Κύριε πρόεδρε, ευχαριστώ πολύ. Το κατατεθέν νομοσχέδιο για την Κύρωση του Προϋπολογισμού οικονομικού έτους 2020, σηματοδοτεί μια υγιής τροφή της οικονομικής πολιτικής προς την ανάπτυξη, την απασχόληση και την αύξηση του διαθέσιμου εισοδήματος των πολιτών. Πρόκειται, όπως είπε και ο κ. Υφυπουργός για το αντίδοτο στην αρνητική πρωτιά που κατείχε η Ελλάδα μεταξύ των χωρών της Ευρώπης σε αποεπένδυση και σε ποσοστά ανεργίας.

Οι προεκλογικές δεσμεύσεις της Ν.Δ. αποτυπώνονται εμπράκτως με τον προϋπολογισμό, τον οποίο εξετάζουμε. Όλα τα συστατικά της οικονομικής μεγέθυνσης, δηλαδή, η κατανάλωση, οι εξαγωγές και κυρίως οι επενδύσεις αυξάνονται σημαντικά, όπως αποδεικνύει στο σύνολό του. Είναι ο πρώτος προϋπολογισμός που όχι μόνο δεν επιβάλλει πρόσθετα περιοριστικά μέτρα, αλλά μειώνει τα βάρη σε νοικοκυριά και σε επιχειρήσεις. Είναι ταυτόχρονα αναπτυξιακός και κοινωνικός. Αυξάνει το Α.Ε.Π. σε σχέση με φέτος κατά 7 δισ. ευρώ. Ρίχνει αυλαία στο φαύλο κύκλο της υπερφορολόγησης, αντιμετωπίζει επιτυχώς το αναπτυξιακό και επενδυτικό κενό που διατηρούσε την Ελλάδα τα τελευταία χρόνια ουραγό στις επενδύσεις και πρωταθλήτρια στην ανεργία.

Προβλέπει σημαντική αύξηση του ρυθμού μεγέθυνσης από 1,5% που παρατηρήθηκε το πρώτο εξάμηνο του 2019 στο 2,8%. Προβλέπει περαιτέρω μείωση της ανεργίας στο 14%, τίθεται τέλος στην πολιτική των υπερπλεονασμάτων της προηγούμενης κυβέρνησης και προβλέπει την αναδιάρθρωση του προγράμματος δημοσίων επενδύσεων, με την ενίσχυση του συγχρηματοδοτούμενου σκέλους του και τον τερματισμό τον οριστικό της υποεκτέλεσης που το χαρακτήριζε μέχρι φέτος.

Επίσης, θα ήθελα να υπερθεματίσω τη θεσμοθέτηση του ειδικού αποθεματικού ύψους 300 εκατ. ευρώ για την εξυπηρέτηση των δαπανών αυξημένης αβεβαιότητας που αφορούν τους τομείς της παιδείας, της υγείας, πρόνοιας, άμυνας και ασφάλειας των πολιτών.

Θα ήθελα κύριε Πρόεδρε, να αναφερθώ και στον Έβρο, στην ιδιαίτερη πατρίδα μου και εκλογική μου περιφέρεια. Γνωρίζετε καλά, έχω ενημερώσει και τον κ. Υφυπουργό, ότι θα αναφερθώ στην ακριτική και νευραλγική περιοχή της χώρας. Ο Έβρος όπως γνωρίζετε καλά από τη γεωγραφική μας θέση και τη γειτνίαση με δύο χώρες, συνεπάγεται ένα πλούτο ανεκμετάλλευτων δυνατοτήτων όσον αφορά τα έσοδα του κράτους. Τα ενεργά τελωνεία της περιοχής υπολειτουργούν, καθώς υστερούν σε υποδομές και σε στελεχιακό δυναμικό, με αποτέλεσμα, να μην αποδίδουν το μέγιστο των δυνατοτήτων τους.

Στο παρελθόν, είχα καταθέσει γραπτή ερώτηση και είχα αναδείξει κοινοβουλευτικά, για τους ελλιπείς ελέγχους που διενεργούνται, κύριε Υφυπουργέ, στα σημεία εισόδου-εξόδου σε βαρέα οχήματα, με φορτία, με εμπορεύματα και όχι μόνο, αλλά και στο εσωτερικό κυρίως, όπως έχει σχεδιαστεί, σε ό,τι αφορά τη γειτονική Βουλγαρία. Το αποτέλεσμα δεν είναι ικανοποιητικό, είναι δυσμενές, κυρίως για το ελληνικό εμπόριο, καθώς διοχετεύονται στην αγορά παράνομα φορτία προϊόντων κακής κατηγορίας, που πλήττουν τον Έλληνα επιχειρηματία και ζημιώνουν το ελληνικό δημόσιο, αλλά και τον καταναλωτή. Επιπρόσθετα, τα υπέρβαρα φορτηγά που διέρχονται μέσω των εθνικών δρόμων και των περιφερειακών, αποτελούν μεγάλη απειλή για την οδική ασφάλεια των πολιτών.

Ο Έβρος, μπορεί, κύριε Υπουργέ, να προσφέρει πολλά στην εθνική οικονομία, αν τύχει της ανάλογης προσοχής και θα επιστρέψει στη χώρα το πολλαπλάσιο όσων θα επενδυθούν στις υποδομές και στους ανθρώπους της, αρκεί να υπάρξει εθνική στρατηγική αντιμετώπισης, τόσο του δημογραφικού ζητήματος αναβάθμισης των απαραίτητων υποδομών και ορθή αξιοποίηση του προσωπικού των υπηρεσιών, που είναι επιφορτισμένες με την είσπραξη δημοσίων εσόδων.

Σας ευχαριστώ για την προσοχή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, η συζήτηση για τον Κρατικό Προϋπολογισμό, είναι μια κορυφαία κοινοβουλευτική διαδικασία, αφού αποτυπώνει την κυβερνητική πολιτική στο δημοσιονομικό και αναπτυξιακό πεδίο, αλλά και την εικόνα της οικονομίας γενικότερα.

Ο πρώτος Προϋπολογισμός, που καταθέτει η κυβέρνηση της Ν.Δ., είναι και ο πρώτος των τελευταίων χρόνων, που διαθέτει αναπτυξιακά χαρακτηριστικά. Είναι ο πρώτος Προϋπολογισμός, που συμπεριλαμβάνει μέτρα μείωσης φόρων, που ανέρχονται συνολικά σε 1,2 δις ευρώ. Προβλέπει ανάπτυξη 2,8%, την οποία αμφισβητούν κάποιοι από την Αξιωματική Αντιπολίτευση, που έχουν πέσει έξω σε όλες τις εκτιμήσεις τους.

Να θυμίσω, ότι το 2017, η κυβέρνηση ΣΥΡΙΖΑ, προέβλεπε ανάπτυξη 1,5% και τελικά, υπήρξε οριακά θετικός δείκτης ανάπτυξης της τάξεως του 0,3%. Το 2018, προέβλεπε 2% και τελικά, υπήρξε ανάπτυξη 1,3%. Να θυμίσω, την κινδυνολογία που ακούγαμε αμέσως μετά τη μείωση του ΕΝΦΙΑ, του πρώτου μέτρου που πήρε η κυβέρνηση του κ. Κυριάκου Μητσοτάκη και έδωσε ανάσα σε χιλιάδες πολίτες, μας είχαν πει, ότι θα δημιουργηθεί δημοσιονομικό κενό, ότι θα αναγκαστούμε να μειώσουμε το αφορολόγητο. Τίποτα απ' όλα αυτά, όμως, δεν συνέβη. Δημοσιονομικό κενό δεν δημιουργήθηκε, ενώ το αφορολόγητο αυξάνεται κατά 1.000 € για κάθε παιδί.

Ο προϋπολογισμός του 2020, αποτελεί την επιβεβαίωση, ότι η χώρα έχει κάνει ένα νέο ξεκίνημα. Η επιβράδυνση της ανάπτυξης οφειλόταν στα υψηλά πρωτογενή πλεονάσματα, που προέκυπταν από την υπερφορολόγηση. Εμείς, επιτυγχάνουμε τους στόχους, αλλά δεν θα ακολουθήσουμε το δρόμο της υπέρβασης κατά πολύ, των πρωτογενών πλεονασμάτων, καθώς αυτή η υπέρμετρη υπέρβαση λειτουργεί ως φρένο για την ανάπτυξη.

Η μείωση των φόρων, κυρίες και κύριοι συνάδελφοι, δίνει μια νέα δυναμική στην αγορά και στην οικονομία. Ενισχύει την καταναλωτική δύναμη των πολιτών, με θετικά αποτελέσματα, σε όλους τους τομείς της οικονομίας. Η νέα αυτή δυναμική, μετατρέπεται σε θετική ψυχολογία και αποτυπώνεται και στις μετρήσεις της κοινής γνώμης και επιβεβαιώνεται από τις διεθνείς αγορές. Η Ελλάδα, κάνει μεγάλα βήματα στην κατεύθυνση της ανάκτησης της αξιοπιστίας της. Μετά από μια πενταετή περιπέτεια, με το τρίτο αχρείαστο μνημόνιο, τώρα, η Ελλάδα, μπαίνει στην κανονικότητα. Το δεκαετές ομόλογο, που εκδόθηκε τον Οκτώβριο, έκλεισε με ένα ιστορικό χαμηλό, σε ότι αφορά στο επιτόκιό του, που διαμορφώθηκε στο 1,5%. Να υπενθυμίσω, ότι η αντίστοιχη έκδοση δεκαετούς ομολόγου τον περασμένο Μάρτιο, έκλεισε με επιτόκιο 3,9%.

Επίσης, για πρώτη φορά, η Ελλάδα, δανείστηκε με αρνητικό επιτόκιο, όπως προέκυψε από τη δημοπρασία εντόκων γραμματίων τρίμηνης διάρκειας του Οκτωβρίου.

Επίσης, η Ελλάδα έκανε πρόωρη αποπληρωμή μέρους των δανείων προς το ΔΝΤ, ύψους 2,7 δισ. ευρώ. Αυτό το θετικό κλίμα, οφείλουμε να το ενισχύσουμε ακόμη περισσότερο, αφού ο δείκτης οικονομικού κλίματος μετά το α΄ εξάμηνο 2019 ακολουθεί μια ξεκάθαρη ανοδική πορεία. Ως συνέπεια της ανόδου του δείκτη οικονομικού κλίματος, ο προϋπολογισμός προβλέπει αύξηση της ιδιωτικής κατανάλωσης σε ποσοστό 1,8% και μείωση της ανεργίας.

Ο δημοσιονομικός χώρος που προκύπτει, αξιοποιείται για τη μείωση των φόρων. Ήδη υπάρχει η σχετική πρόβλεψη στον προϋπολογισμό, ενώ με το φορολογικό νομοσχέδιο που έρχεται τις επόμενες μέρες στην Βουλή, θα ψηφιστούν οι νέες μειώσεις φόρων που περιλαμβάνουν, κατά κύριο λόγο, τη μείωση του εισαγωγικού συντελεστή φορολογίας εισοδήματος για μισθωτούς, συνταξιούχους, ελεύθερους επαγγελματίες στο 9% από το 22% που είναι σήμερα, με ταυτόχρονη αύξηση κατά 1000 ευρώ του αφορολόγητου ορίου για κάθε παιδί, τη μείωση του φορολογικού συντελεστή για τις επιχειρήσεις από το 28% στο 24%, τη μείωση των ασφαλιστικών εισφορών κατά μία μονάδα, τα μέτρα ενίσχυσης της αγοράς ακινήτων, που περιλαμβάνουν την αναστολή του Φ.Π.Α. στις νέες οικοδομές για τρία χρόνια και την αναστολή του φόρου υπεραξίας στις αγοραπωλησίες ακινήτων, μαζί βεβαίως και με την έκπτωση από το φορολογητέο εισόδημα τον δαπανών για ανακαινίσεις, αλλά και για εργασίες αισθητικής και ενεργειακής αναβάθμισης κτιρίων.

Αυτή η κυβέρνηση έχει αντιληφθεί το εύρος και το μέγεθος του δημογραφικού προβλήματος και λαμβάνει ήδη το πρώτο ουσιαστικό μέτρο για την στήριξη της οικογένειας, με την χορήγηση επιδόματος 2000 ευρώ για κάθε παιδί που θα γεννηθεί από την 1/1/2020 και μάλιστα, με ευρύτατα κοινωνικά κριτήρια που δυνητικά συμπεριλαμβάνουν το 90% των πολιτών. Όλα αυτά, ενώ ήδη έχει γίνει η πρώτη μείωση του ΕΝΦΙΑ μεσοσταθμικά σε ποσοστό 22%, η μείωση της προκαταβολής φόρου επιχειρήσεων κατά 5%, ενώ προχωράει και η καταβολή αυξημένου επιδόματος πετρελαίου θέρμανσης με κόστος 68 εκατ. ευρώ, το οποίο θα δοθεί στους δικαιούχους μέχρι το τέλος του χρόνου, σε αντίθεση με άλλες χρονιές.

Η κυβέρνηση του Κυριάκου Μητσοτάκη ήταν αυτή, που προχώρησε στην άρση των capital controls και το επόμενο διάστημα προχωρά στην αποκατάσταση της αξιοπιστίας και κυρίως, του ρόλου του τραπεζικού συστήματος που είναι για να χρηματοδοτεί την ανάπτυξη και την οικονομική δραστηριότητα. Θα έχω την ευκαιρία να τοποθετηθώ και στην Ολομέλεια, αλλά είναι δεδομένο ότι ο προϋπολογισμός του 2020, είναι ένας προϋπολογισμός που επικυρώνει την αλλαγή της κυβερνητικής πολιτικής, η οποία στοχεύει πλέον στην αποκλιμάκωση των φορολογικών επιβαρύνσεων και στη βελτίωση του οικονομικού κλίματος. Είναι ένας προϋπολογισμός, που ακολουθεί την εντολή που μας έδωσαν πολίτες στις 7 Ιουλίου.

Σας ευχαριστώ πολύ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ**: Θέλω να κάνω πέντε ερωτήσεις, ενόψει της τοποθέτησής μου στην Ολομέλεια ως κοινοβουλευτικού εκπροσώπου.

Κύριε Υπουργέ, έως και την εισηγητική έκθεση του προϋπολογισμού του 2018, υπήρχε σαφής αναφορά εντός του κειμένου και σχετικός πίνακας για τη σχέση, το λόγο, μεταξύ έμμεσων και άμεσων φόρων. Από τον πίνακα αυτό αντλούσαμε πληροφορίες και προβαίναμε και σε αξιολογήσεις για μια περισσότερο ή λιγότερο ανάλγητη ή για μια μη ανάλγητη πολιτική σε ό,τι αφορά την φορολογία, βγάζαμε δηλαδή συμπεράσματα. Η προηγούμενη πολιτική ηγεσία του Υπουργείου, επικαλούμενη την αλλαγή τρόπου του σχετικού υπολογισμού από την Ε.Ε., απάλειψε αυτόν τον πίνακα. Συνεπώς, παρακαλώ να έχουμε μια ενημέρωση για την σχετική αναλογία κατά τα έτη 2017, 2018, 2019, καθώς και για την πρόβλεψη του δικού σας προϋπολογισμού, όπως φυσικά θα προκύψει και με την εφαρμογή του φορολογικού νόμου, τον οποίο θα κληθούμε να ψηφίσουμε σε λίγο.

Το δεύτερο ερώτημά μου σχετίζεται με τα μεσαία στρώματα, τις μεσαίες τάξεις, το μεσαίο κοινωνικό χώρο. Βέβαια, υπάρχει ένα ζήτημα προσδιορισμού, για το ποιος είναι αυτός. Αν είδα καλά τους αριθμούς που έδωσε ο κ. Σταϊκούρας, είναι κάπως χαμηλότεροι από αυτούς που μπορεί με την κοινή λογική ένας ελεύθερος επαγγελματίας να καταλάβει και συνοδά ένας πολιτικός. Εγώ, αν κοιτούσα με προσοχή τα εισοδήματα ανάμεσα στις 20.000 και στις 30.000, τι συμπέρασμα θα έβγαζα από τη δική σας φορολογική πολιτική, που αποτελεί και ένα κορυφαίο ζήτημα της συνολικής, οικονομικής σας πολιτικής; Οι κοινωνικές τάξεις, αυτές που επλήγησαν από την προηγούμενη διακυβέρνηση, τι έχουν να περιμένουν για το έτος 2020, από το συνδυασμό των δύο κειμένων που καλούμαστε τώρα να ψηφίσουμε, του προϋπολογισμού και της φορολογικής πολιτικής, του φορολογικού νόμου.

Έχω πει πάρα πολλές φορές τα τελευταία δύο χρόνια, ότι η Ελλάδα για να μπορέσει να αντιμετωπίσει τα γιγαντιαία πρωτογενή πλεονάσματα, δεν αρκεί να μπορέσει να έχει έναν «σοκαριστικό» ρυθμό ανάπτυξης, είναι ο όρος που χρησιμοποιούσαμε πάρα πολλά χρόνια, αλλά απαιτείται ένας «συγκλονιστικός» ρυθμός ανάπτυξης.

Ο προβλεπόμενος για 2020 είναι εκείνος του 2,8%. Η ρευστότητα στο διεθνές οικονομικό περιβάλλον, αλλά και το αρνητικό πρόσημο, ο αρνητικός λόγος, στο ισοζύγιο εισαγωγών και εξαγωγών, μας δημιουργεί προβληματισμούς. Το 2,8% δεν αρκεί. Το πιάνουμε όμως;

Εκείνο που πρέπει να μας λέτε και να μας το λέτε, όχι με πολιτικές τοποθετήσεις, αλλά με την βάση των αριθμών, είναι αν με το 2,8% μπορούμε να αντιμετωπίσουμε τα πρωτογενή πλεονάσματα που μας έχει δεσμεύσει ο ΣΥΡΙΖΑ, χωρίς να αυξάνουμε τα ληξιπρόθεσμα. Γιατί, αν αυξάνουμε τα ληξιπρόθεσμα προς την αγορά, δεν κερδίζουμε τίποτα.

Αποδείχθηκε στη συζήτηση των προηγούμενων ημερών, ότι τα περίπου 11δις του πλεονάσματος των προηγούμενων ετών, συγκρινόμενα με την κατάσταση στην οικονομία, σε ό,τι αφορά στα ληξιπρόθεσμα, μας πηγαίναμε μία ή άλλη. Ποια ληξιπρόθεσμα; Και τα δύο. Και των οφειλών των πολιτών, των φορολογουμένων προς το δημόσιο, αλλά και των αντίστοιχων οφειλών του δημοσίου προς τις επιχειρήσεις, δηλαδή προς την οικονομία και την αγορά.

Επίσης, δεν έχω καταλάβει καθόλου, παρότι παρακολουθώ με πολύ προσοχή και συμπάθεια τον Υπουργό Εργασίας και Κοινωνικών Ασφαλίσεων, τι είναι αυτό το οποίο σας οδηγεί στις σκέψεις που αποτυπώνονται σε αριθμούς, σε ό,τι αφορά στα ασφαλιστικά δεδομένα. Τα ταμεία αδυνατούν να υπολογίσουν τις οφειλές των ασφαλισμένων τους. Οι συντάξεις δεν χορηγούνται. Οι καθυστερήσεις είναι τεράστιες. Τι είναι αυτό που σας κάνει να αισιοδοξείτε και να εμφανίζετε αυτό το συγκεκριμένο πλεόνασμα, σε ό,τι αφορά τα ασφαλιστικά ταμεία.

Παραλάβατε μια κατάσταση την οποία, ως αντιπολίτευση περιγράφαμε και οι δύο, ως τραγική. Ακούω με κατανόηση τους αμυνόμενους βουλευτές του ΣΥΡΙΖΑ, γιατί έχω παρακολουθήσει επί τέσσερις και μισή χρονιά την πολιτική τους στον τομέα αυτό, αλλά εσείς πώς ξαφνικά αισιοδοξείτε;

Είναι ένας πάρα πολύ δύσκολος τομέας. Ίσως ο δυσκολότερος, μετά το Υπουργείο Οικονομικών και μαζί με το Υπουργείο Υγείας, που πρέπει να το ζυγίζετε πολύ καλά πριν μας πείτε αυτά που μας λέτε στον προϋπολογισμό.

Και τέλος, βοηθήστε μας να συλλογιστούμε σωστά, τις δαπάνες του ελληνικού δημοσίου σε σχέση με την ανάγκη κάλυψης των προβλημάτων του μεταναστευτικού, σε σχέση με το έτος 2019 με το τρέχον έτος.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Το λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ(Υφυπουργός Οικονομικών):** Θα προσπαθήσω να απαντήσω σε διάφορα θέματα και ερωτήσεις.

Θα ξεκινήσω από τον κ. Λοβέρδο, μιας που ήταν και ο τελευταίος.

Άμεσοι και έμμεσοι φόροι, θα ζητούσα από τις υπηρεσίες να έχουμε έναν τέτοιο πίνακα, για να είναι στη διάθεση του κοινοβουλίου.

Το θέμα της μεσαίας τάξης. Κοιτάξτε. Το θέμα της μεσαίας τάξης είναι σύνθετο, γιατί περιλαμβάνει εισοδήματα και εισοδήματα που δεν δηλώνονται. Όταν έχεις ένα 30% φοροδιαφυγή, αυτό φαίνεται σε σχέση με το Φ.Π.Α τουλάχιστον και η φοροδιαφυγή δεν είναι ομοιόμορφα κατανεμημένη, υπάρχουνε νησίδες πολύ μεγάλης φοροδιαφυγής και περιοχές πολύ μικρότερης φοροδιαφυγής. Είναι πολύ δύσκολο να καταλήξεις ποια είναι η μεσαία τάξη. Γιατί μπορεί στην πραγματικότητα κάποιος να είναι μεσαία τάξη και να δηλώνει 5.000 ευρώ και κάποιος να δηλώνει 20.000 ευρώ ή 25.000 ευρώ και από την φορολογία που υφίσταται, αν βάλεις και έναν ΕΝΦΙΑ κ.λπ., στην πράξη να ζει τελείως διαφορετικά. Συνεπώς, είναι μία δύσκολη συζήτηση, που χρειάζεται να την κάνουμε αποφορτισμένοι από κομματικές, αν θέλετε, επιδιώξεις και στοχεύσεις.

Ληξιπρόθεσμα. Το περισσότερο μέρος των ληξιπρόθεσμων, οφείλεται σήμερα σε γραφειοκρατικούς λόγους. Ακόμη και στις συντάξεις και στις επιστροφές φόρων και κυρίως στις δαπάνες του δημοσίου. Στα νοσοκομεία, ας πούμε, είναι σίγουρο ότι είναι κακές διαδικασίες. Εμείς βάλαμε ένα σχέδιο που λέμε, μέσα στον επόμενο ενάμιση χρόνο θα κάνουμε μία προσπάθεια, πραγματική να τα μηδενίσουμε. Αυτό το έχουμε δεσμευτεί, θα δούμε πως θα πάει.

Στα ασφαλιστικά, υπάρχει μία αισιοδοξία, γιατί κάνουμε μία αλλαγή στο πιο δύσκολο κομμάτι και το πιο αποτυχημένο του συστήματος ΣΥΡΙΖΑ. Ήταν να συνδέσει το εισόδημα των ελεύθερων επαγγελματικών με τις εισφορές τους. Το ΣτΕ, αυτό, το έκρινε αντισυνταγματικό. Έχει μία δομική αδυναμία, που ποτέ δεν συνειδητοποιήθηκε, δυστυχώς, από την αντιπολίτευση τη σημερινή.

**ΑΝΔΡΕΑΣ ΛΟΒΕΡΔΟΣ:** Είναι αντισυνταγματικό, όταν για την ίδια υπηρεσία πληρώνουν άλλα οι ασφαλισμένοι, αυτό είναι το αντισυνταγματικό.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Εγώ, ως οικονομολόγος όχι ως νομικός, λέω στο πρακτικό επίπεδο οι ελεύθεροι επαγγελματίες, από την φύση των δραστηριοτήτων τους έχουν πολύ μεγάλη αβεβαιότητα. Όταν, λοιπόν, έχεις πολύ μεγάλη αβεβαιότητα για τα εισοδήματά σου, δεν είναι δυνατόν, να πληρώνεις με βάση τα περσινά εισοδήματα τις φετινές εισφορές, διότι δεν ξέρεις αν θα έχεις εισφορές φέτος. Οι εισφορές, δεν είναι φόρος, αυτό πρέπει να γίνει κατανοητό. Συνταγματικά το ξεκαθάρισε το ΣτΕ. Οι εισφορές δεν είναι φόρος, πρέπει να υπάρχει μία ελάχιστη ανταποδοτικότητα. Η αποσύνδεση, λοιπόν, των εισοδημάτων με τις εισφορές στους ελεύθερους επαγγελματίες, πάει σε ένα απλούστερο σύστημα, το οποίο θα λύσει πάρα πολλά από τα προβλήματα που σήμερα παρατηρούμε.

Στο μεταναστευτικό, δυστυχώς, δεν έχουν καταγραφεί επαρκώς οι δαπάνες που αφορούν τους αιτούντες άσυλο και τους πρόσφυγες. Αποτέλεσμα, να έχουμε επιπλέον δημοσιονομικό χώρο που χρησιμοποιείται, ενώ δεν θα έπρεπε. Επίσης, να μην μπορούμε να ζητάμε τα χρήματα και να απορροφούμε τα χρήματα που κερδίζουμε στην Ευρώπη για αυτούς τους ανθρώπους. Το ξαναείπα, στα μισά νοσοκομεία έλεγε μηδέν, το σχετικό χαρτί. Στο νοσοκομείο της Λέσβου, μηδέν. Σαν να μην δαπανούμε καθόλου για αυτούς τους ανθρώπους. Κάναμε μία πρώτη επισκόπηση δαπανών, θα την έλεγα, δεν ξέρω αν είναι δαπανών ή εσόδων στην προκειμένη περίπτωση. Βρήκαμε χρήματα, από αυτόν τον λόγο που δεν μπαίνουν στο πλεόνασμα και μπορούν να προστεθούν. Πρέπει να το συνεχίσουμε αυτό, σε όλα τα επίπεδα, τουλάχιστον έχουμε που έχουμε το πρόβλημα, να μην υπάρχει και δημοσιονομική επιβάρυνση εξ αυτού του λόγου. Η συμφωνία που έκανε ο ΣΥΡΙΖΑ, δυστυχώς δεν καλύπτει τους μισθούς. Δηλαδή, όταν προστίθενται αυτοί οι άνθρωποι και καλώς ασχολούνται οι δημόσιες αρχές, υπηρεσίες, οι παροχές που δίνουμε παιδείας, υγείας κ.λπ., οι μισθοί των δημοσίων υπαλλήλων που κάνουν αυτή την δουλειά, δεν καλύπτονται από κανέναν, προστίθενται. Αυτό είναι κάτι, που θα έπρεπε να το δούμε με του ευρωπαϊκούς θεσμούς.

Τελειώνω, με τις ερωτήσεις του κ. Λοβέρδου και πάω σε μερικά ακόμη θέματα, τα οποία τέθηκαν.

Σε ότι αφορά την Πρόνοια, κυρία Φωτίου, δεν υπήρχαν 35 δις για την Πρόνοια. Να είμαστε πρακτικοί. Στον ΟΠΕΚΑ, το 2019 βάλατε προϋπολογισμό 3,2 δις ευρώ. Εμείς έχουμε βάλει 3,439. Αυτή είναι η διαφορά. Στην εκτέλεση, σε αυτό που έχετε δει, υπάρχουν διάφορα ποσά που είτε οφείλονται σε κακούς υπολογισμούς, που εσείς κάνατε, δηλαδή, βάλατε 961 στο οικογενειακό και δεν ξέρω πώς έχει εφαρμοσθεί το σύστημα, έχουμε καταλήξει στο 1.140. Δηλαδή, κάνατε κακό λογαριασμό στο οικογενειακό. Ή βάλατε 850 στο ΚΕΑ και δεν έχουν απορροφηθεί πάνω από 640 φέτος. Συνεπώς, χρειάζεται να δούμε πολύ πιο σοβαρά αυτόν τον προϋπολογισμό. Όταν κάνετε ένα λάθος στον προϋπολογισμό, δεν υπάρχει δικαιολογία γιατί κάνει κανείς ένα λάθος. Έκανε ένα λάθος. Ανθρώπινο είναι. Εάν βάλουμε έναν αριθμό και λέμε ότι προβλέπω 850 και είναι 640, δεν μιλάμε για 10 ή 20 εκατ. που το καταλαβαίνω. Μιλάμε ότι πέφτεις έξω 250 στη μία και 150 στην άλλη. Στα κόκκινα δάνεια βάλατε 150 και είναι 10.000 €. Βλέπετε με πόση ηπιότητα μιλώ για αυτό, δεν βάζω καμία ένταση.

Δίνω μια διευκρίνιση πρόσθετη σε αυτό το θέμα. Στο επίδομα των ΑμΕΑ, γιατί πρέπει να τα συγκρίνουμε σωστά, πληρώθηκε κακώς και καθυστερημένα επίδομα των ΑμΕΑ του 2018, το 2019. Αυτό δημοσιονομικά θα πάει πίσω στο 2018, στο προϋπολογισμό όμως εμφανίζεται διότι πληρώθηκε το 2019. Δεν μπορείτε να θεωρείτε ότι αυτό δείχνει ότι δόθηκαν περισσότερα χρήματα. Καταλαβαίνω την επιχειρηματολογία, αλλά θεωρώ ότι είναι υπερβολικό να λέτε ότι υπάρχει μείωση σε αυτόν τον τομέα, όταν πραγματικά δεν υπάρχει, ούτε μείωση, ούτε πρόθεση μείωσης.

Σε ό,τι αφορά το Σύνταγμα και το Ελάχιστο Εγγυημένο Εισόδημα και το αν πηγαίνουμε στους φτωχούς ή στη μεσαία τάξη. Σε μια κοινωνία σε κρίση είσαι υποχρεωμένος να πας πρώτα στους φτωχούς και μετά στη μεσαία τάξη. Δεν κάνεις το ανάποδο. Συνεπώς, το ΚΕΑ, που η Ν.Δ. με πρωτοβουλία της έβαλε και στο Σύνταγμα της είναι το πρώτο επίδομα που πρέπει να υπάρχει. Όπως επίσης, πρέπει να κάνουμε και έναν λογαριασμό, έτσι ώστε να μην υπάρχει κατάχρηση της επιδοματικής πολιτικής, με ταυτόχρονη αδήλωτη εργασία και φοροδιαφυγή. Για να είμαστε ειλικρινείς, αυτό είναι ένα πραγματικό πρόβλημα. Υπάρχουν περιπτώσεις που από το υστέρημά του δίνει ο φορολογούμενος και αντί να το απολαμβάνουν οι άνθρωποι που πραγματικά έχουν ανάγκη, το απολαμβάνουν άνθρωποι, οι οποίοι κάνουν μαζική φοροδιαφυγή και μετά έρχονται και παίρνουν επίδομα. Αυτά είναι πιο ουσιαστικά θέματα που αφορούν πολύ βαθύτερα την ανισότητα που υπάρχει στη χώρα, από τον συνήθη διάλογο που κάνουμε.

Ευχαριστώ πολύ.

**ΘΕΑΝΩ ΦΩΤΙΟΥ:** Κύριε Πρόεδρε, αν μου επιτρέπετε.

Κύριε Σκυλακάκη ακούω με προσοχή τις ενστάσεις σας και όσα λέτε. Δύο παρατηρήσεις μονάχα. Το ΚΕΑ, όπως ξέρετε, δίνεται ηλεκτρονικά και ελέγχεται από 240 Κέντρα Κοινότητας. Θα μπορούσατε λοιπόν, ανά πάσα στιγμή, να πιάσετε εν δυνάμει τους μη δικαιούχους. Και το ΚΕΑ είναι για την ακραία φτώχεια.

Όταν το βάλαμε για πρώτη φορά το σχεδιάσαμε για 700.000 ανθρώπους. Το 2017 για 700.000 ανθρώπους, υπολογίσαμε τα χρήματα, τα βάλαμε και απορροφήθηκαν σχεδόν όλα. Το 2018 βάλαμε πάλι τόσα, απορροφήθηκαν αρκετά υψηλά, το 2019 εμείς συνεχίζουμε με την ίδια πολιτική, όμως έχουν επισυμβεί σημεία και τέρατα, δηλαδή έχει πέσει η ακραία φτώχεια και από 700.000 ανθρώπους που είχαμε, κατά τον κ. Βρούτση, με τα στοιχεία που έδωσε μόλις προχθές, φθάνουμε στους 450.000 ανθρώπους, γι' αυτό έχουμε υπό απορρόφηση. Εσείς συνεχίζετε να ισχυρίζεστε ότι θέλετε να βάλετε 850 εκατ., «με γειά σας με χαρά σας», άλλα η ακραία φτώχεια έχει πέσει στην Ελλάδα. Αυτό είναι το ένα.

Τι έγινε τώρα; Όλα τα άλλα επιδόματα που βλέπετε είναι καινούργια. Το επίδομα ενοικίου είναι καινούργιο, το επίδομα τέκνου σχεδιάστηκε ξανά από την αρχή, σας το επισημαίνω και αυτό δεν το είπα, δείτε τα σχολικά γεύματα. Τα σχολικά γεύματα κοστίζουν 75 εκατ. ευρώ. Έχει γίνει λάθος στο 44 εκατ., διότι εμείς βρήκαμε ένα ποσό από το 2018 που δεν είχε εκταμιευθεί των 30 εκατομμυρίων και γι' αυτό το καλύψαμε. Εάν βάλετε 44 εκατ., που έχετε στον προϋπολογισμό, θα έχετε έλλειμμα.

Ξέρουμε πολύ καλά τι σημαίνει υπό εκτέλεση ή υπέρ εκτέλεση ενός προϋπολογισμού.

Άρα, δεν σας κάνουμε καμία κριτική αντιπολιτευτική έτσι για να σας πούμε ότι λέτε ψέματα, σας κάνουμε αντικειμενική πολιτική και σας λέμε ότι εκτός από το ΚΕΑ όλα τα άλλα είναι για τα μεσαία στρώματα διότι αφορούν 30.000 ευρώ ετήσιο εισόδημα, 26.000 με 30.000 ευρώ για τετραμελή οικογένεια.

Σας τα επαναλαμβάνω αυτά, δείτε ξανά τα νούμερα κ. Σκυλακάκη, είμαστε πολύ προσεκτικοί, διαβάστε την έκθεση προσεκτικά να δείτε ότι λέει ότι όλα όσα κάναμε είναι εξαιρετικά καμωμένα και εκτελούνται εξαιρετικά. Διαβάστε τη, διότι θα αναφερθώ και στα συγκεκριμένα άρθρα μεθαύριο.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η εξέταση του σχεδίου νόμου του Υπουργείου Οικονομικών. Μίλησαν συνολικά 6 Γενικοί Εισηγητές, 12 Ειδικοί Εισηγητές και 15 ομιλητές σε τέσσερις συνεδριάσεις, οι οποίες διήρκεσαν συνολικά 10 ώρες.

Ερωτάται η Επιτροπή, εάν γίνεται δεκτό το σχέδιο νόμου του Υπουργείου Οικονομικών.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Από τις τοποθετήσεις των εισηγητών έχει καταγραφεί ότι η Νέα Δημοκρατία ψηφίζει υπέρ του σχεδίου νόμου, ο ΣΥΡΙΖΑ, το Κίνημα Αλλαγής, το Κ.Κ.Ε. και το ΜέΡΑ25, το καταψηφίζουν ενώ η ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ, επιφυλάσσεται για την Ολομέλεια.

Συνεπώς το σχέδιο νόμου του Υπουργείου Οικονομικών «Κύρωση του κρατικού προϋπολογισμού οικονομικού έτους 2020» γίνεται δεκτό, κατά πλειοψηφία, κατ’ αρχήν, κατ’ άρθρο και στο σύνολό του.

Σε αυτό το σημείο κυρίες και κύριοι συνάδελφοι λύεται η συνεδρίαση.

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Στάυρος, Λιβανός Σπυρίδων – Παναγιώτης (Σπήλιος), Σαλμάς Μάριος, Σπανάκης Βασίλειος – Πέτρος, Στύλιος Γεώργιος, Τσαβδαρίδης Λάζαρος, Φωτίου Θεανώ, Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Τζάκρη Θεοδώρα, Φλαμπουράρης Αλέξανδρος, Χαρίτσης Αλέξανδρος (Αλέξης), Χατζηγιαννάκης Μιλτιάδης, Λοβέρδος Ανδρέας, Βιλιάρδος Βασίλειος και Λογιάδης Γεώργιος.

Τέλος και περί ώρα 12:45 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**